Warga emas maut ketika daki Gunung Pulai
Oleh MOHAMAD FAIZAL HASHIM

31 Ogos 2022, 7:15 pm
KULAI – Seorang warga emas mati ketika melakukan aktiviti mendaki Gunung Pulai di Kampung Sri Gunung Pulai di sini petang tadi.
Mangsa, Chua Kok Wah, 62, dilaporkan pengsan pada ketinggian tiga kilometer (km) dari kaki gunung tersebut sebelum menghembuskan nafas terakhir.
Ketua Balai Balai Bomba dan Penyelamat (BBP) Kulai, Pegawai Bomba Tinggi II Bakhtiar Selamat berkata, pihaknya menerima panggilan kecemasan pada pukul 1.27 petang.
Beliau berkata, seramai tujuh anggota bersama sebuah jentera Fire Rescue Tender (FRT) dari BBP Kulai dikejarkan ke lokasi kejadian bagi operasi menyelamat mangsa.
Katanya, operasi menyelamat mangsa itu diketuai Komander Operasi, Pegawai Bomba Kanan II Asmiza Zaini.
“Setibanya Pasukan Keluaran Operasi (PKO) di tempat kejadian, didapati benar terdapat seorang mangsa pengsan di gunung setinggi 3km dari kaki gunung semasa aktviti mendaki.

“Difahamkan, mangsa yang melakukan aktiviti mendaki gunung itu dengan kira-kira 10 rakan lain secara tiba-tiba rebah dan tidak sedarkan diri pada ketinggian 3km.
“Rakan-rakannya memberi pertolongan cemas, namun mangsa tetap tidak sedarkan diri. Mereka menahan sebuah pacuan empat roda yang melalui kawasan itu untuk membawa mangsa turun ke pondok pengawal,” katanya kepada pemberita ketika dihubungi hari ini.
Baktiar berkata, ketika anggotanya tiba di lokasi, mangsa telah dibawa turun ke pondok pengawal di kaki gunung dengan bantuan orang awam.
Katanya, mangsa disahkan meninggal dunia di tempat kejadian oleh petugas kesihatan dan mayatnya diserahkan kepada pihak polis untuk tindakan lanjut.
“Difahamkan mangsa biasa melakukan aktiviti mendaki gunung di kawasan tersebut. Ketika mendaki mangsa tidak alami kecederaan lain atau terjatuh, tetapi pengsan tiba-tiba,” katanya.
Sementara itu, Ketua Polis Kulai, Superintendan Tok Beng Yeow mengesahkan kejadian kematian warga emas tersebut dan siasatan awal mendapati mangsa mengalami sesak nafas sebelum pengsan ketika melakukan aktiviti mendaki gunung. – KOSMO! ONLINE


Baru umur empat tahun sudah bergelar tunangan orang
Oleh KOSMO!

31 Ogos 2022, 7:30 pm
JAKARTA – Satu rakaman video di Madura, Indonesia menjadi tular apabila memaparkan sebuah majlis pertunangan seorang kanak-kanak perempuan berusia empat tahun, lapor laman berita Wolipop  semalam.
Menerusi rakaman video yang dimuat naik dalam akaun media sosial @taniapesekcz, kanak-kanak bernama Fika itu dilihat duduk dikelilingi barang-barang hantaran.
Turut kelihatan seorang wanita menyarung cincin tunang ke jari manis kanak-kanak itu sama seperti majlis  pertunangan orang dewasa.
“Tahniah Fika, kecil-kecil sudah jadi tunangan orang. Semoga gembira selalu,” tulis kapsyen video.
Menurut pemilik akaun, Tania, acara itu berlangsung di Bangkalan, Madura pada minggu lepas dan Fika ditunangkan dengan seorang budak lelaki berusia lima tahun.
“Ini adalah adat tradisi biasa di daerah saya di mana anak-anak dijodohkan sejak kecil dan kebiasaannya akan kekal hingga dewasa.

“Memang banyak komen negatif dan kritikan diterima namun mereka tidak memahami adat budaya masyarakat kami,” jelas Tania. – Agensi


Ibu tidak pulang, mayat ditemui dalam sungai
Oleh NOR AZIAH MAT NOH

31 Ogos 2022, 8:07 pm
HULU SELANGOR – Kebimbangan seorang anak selepas ibunya tidak pulang ke rumah sejak Isnin lalu terjawab apabila lelaki terbabit menemui mayat wanita itu dalam sungai di hadapan sekolah agama sekitar Kuala Kubu Bharu di sini tengah hari tadi.
Ketua Polis Daerah Hulu Selangor, Superintendan Suffian Abdullah berkata, anak lelaki mangsa yang berusia 22 tahun itu menemui jasad ibunya di dalam sungai pada pukul 12 tengah hari tadi.
“Sebelum ini, anak lelaki mangsa telah datang untuk membuat laporan polis di Balai Polis Kuala Kubu Bharu memaklumkan ibunya tidak pulang ke rumah sejak Isnin lalu.
“Lelaki itu kemudian menemui mangsa yang telah meninggal dunia di tempat kejadian hari ini,” katanya dalam satu kenyataan di sini hari ini.
Menurut Suffian, hasil siasatan awal mendapati mangsa merupakan seorang wanita warga tempatan berusia 57 tahun.
“Pemeriksaan forensik pula mendapati tiada unsur jenayah berlaku dan kes diklasifikasikan sebagai mati mengejut (SDR).

“Sehubungan itu, orang ramai diseru untuk tampil membuat pengaduan ke balai polis berhampiran sekiranya mempunyai maklumat berhubung kejadian bagi membantu siasatan,” ujarnya. – KOSMO! ONLINE


Kampung Rom kuno muncul semula selepas 2,000 tahun tenggelam
Oleh KOSMO!

31 Ogos 2022, 8:00 pm
MADRID – Sebuah perkampungan ‘hantu’ dari era Empayar Rom ditemui hampir 2,000 tahun selepas ia hilang di bawah air, lapor akhbar The Sun semalam.
Berdasarkan rakaman dron pada minggu lalu, kampung yang hilang itu tidak disentuh selama berabad-abad.
Pekan purba itu tenggelam di bawah takungan air dekat Sungai Lima di barat laut Sepanyol.
Sekitar tahun 75 Masihi, runtuhan itu dipercayai merupakan lokasi kem tentera Rom yang dinamakan Aquis Querquennis.
Menurut pakar-pakar sejarah, kem purba itu dibina di Galicia, sekitar 531 kilometer (km) dari Madrid pada kemuncak Empayar Rom hampir 2,000 tahun lalu.
Kem itu menempatkan sehingga 600 tentera Rom, demikian menurut majalah Atlas Obscura.

Lokasi itu dikosongkan beberapa dekad selepas dibina sebelum dibanjiri air sungai.
Kem itu turut memiliki kuil, bilik mandi air panas, berek tentera dan hospital. Kemarau teruk di seluruh Sepanyol mendedahkan runtuhan itu. – Agensi


Russia minta AS bayar pampasan kepada rakyat Afghanistan
Oleh KOSMO!

31 Ogos 2022, 7:00 pm
WASHINGTON – Kerajaan Amerika Syarikat (AS) diminta  memberi pampasan kepada rakyat Afghanistan kerana pendudukan 20 tahun tentera Washington yang dianggap sia-sia, lapor laman berita RT semalam.
Perkara itu disuarakan  wakil Russia ke Pertubuhan Bangsa-Bangsa Bersatu (PBB), Vassily Nebenzia.
AS mengerahkan  tentera ke Afghanistan pada tahun 2001 untuk memerangi kumpulan Taliban, rangkaian Al-Qaeda, dan kumpulan Islam  lain sebagai sebahagian daripada Perang Global Melawan Keganasan yang diisytiharkan selepas serangan pengganas 9/11 ke atas New York.
Bagaimanapun, Taliban kembali merampas Kabul dan menguasai Afghanistan pada tahun lalu semasa peringkat akhir pengunduran AS dan tentera Barat lain.
Pada mesyuarat Majlis Keselamatan PBB di New York kelmarin, Duta AS,  Linda Thomas-Greenfield menyatakan bahawa Russia tidak melakukan secukupnya untuk membantu ekonomi Afghanistan.
“Russia berhujah, seperti yang dilakukan oleh orang lain pada masa lalu, bahawa masalah Afghanistan adalah kesalahan ‘Barat’ dan bukan Taliban. Adakah ia benar?

“Ini soalan saya. Apa yang anda lakukan untuk membantu selain mengulangi masa lalu dan mengkritik orang lain? Jika anda bimbang wanita dan kanak-kanak Afghanistan sedang mati, bagaimana anda membantu mereka?” soal Thomas-Greenfield.
Utusan AS itu  terus mengatakan bahawa Russia tidak menyumbang apa-apa kepada Pelan Tindak Balas Kemanusiaan Afghanistan PBB tahun ini dan menyebut sumbangan China juga begitu mengecewakan.
Nebenzia membalas dengan alasan bahawa Washington harus menanggung beban memandangkan tentera AS berada di negara teluk itu selama hampir dua dekad.
“Kenyataan sinikal sedemikian amat mengejutkan. Kami diminta mengeluarkan wang kami untuk membina semula negara yang ekonominya hampir musnah akibat 20 tahun pendudukan oleh AS dan Pertubuhan Perjanjian Atlantik Utara (NATO).
“Daripada mengakui kesilapan sendiri dan cuba memperbaikinya, kita kini dihukum kerana tidak mahu membayar bil orang lain. Tidak!  wahai bekas rakan kongsi Barat, anda perlu membayar sendiri atas harga kesilapan anda,” sindir Nebenzia. – Agensi


Antelop terbesar di dunia bunuh pekerja zoo
Oleh KOSMO!

31 Ogos 2022, 6:30 pm
STOCKHOLM, Sweden – Seorang pekerja taman hiburan di Sweden terbunuh akibat diserang seekor antelop terbesar di dunia ketika membawanya ke kandang, lapor akhbar Daily Star semalam.
Pekerja itu ditanduk selepas waktu penutupan di Oland Animal and Entertainment Park hujung minggu lalu.
Rakan sekerjanya, Park Richard berkata, dia sedang membantu mangsa sebelum antelop itu tiba-tiba bertindak ganas.
Menurut Richard, mereka membawa haiwan itu ke dalam kandang apabila rakannya diserang dan ditanduk.
Pihak berkuasa memaklumkan bahawa kejadian itu disiasat sebagai ‘kes kemalangan di tempat kerja’ mengikut prosedur operasi standard.
Pemilik taman haiwan yang terletak di Pulau Oland itu berkata, mangsa disahkan meninggal dunia pada Ahad lalu.

Identiti dan kerakyatan mangsa masih belum didedahkan buat masa ini, lapor akhbar The Sun. – Agensi


Jenazah 4 beranak maut nahas jalan raya selamat disemadi
Oleh MASTURAH SURADI

31 Ogos 2022, 6:22 pm
KOTA TINGGI – Hujan lebat mengiringi majlis pengebumian jenazah empat beranak yang maut dalam nahas dengan sebuah treler di Jalan Kampung Semanggar Dalam semalam.
Kesemua mereka sepatutnya dikebumikan dalam satu kubur, namun terpaksa diasingkan berikutan jenazah Nur Firman Hadi Abdul Rahman, 5, disahkan positif Covid-19 dan dikebumikan mengikut prosedur operasi standard (SOP) yang ditetapkan.
Jenazah kanak-kanak itu yang tiba terlebih dahulu di Tanah Perkuburan Islam Felda Pasir Raja pada pukul 3.45 selamat dikebumikan pada pukul 4.30 petang.
Sementara jenazah Mohamad Suti Yahaya, 39, dan isterinya, Siti Jamaliah Mohd Yatim, 27 juga bayi mereka Nurfatihah Jannah berusia 9 bulan selamat dikebumikan dalam satu liang pada kira-kira pukul 5.30 petang.
Terdahulu, jenazah tiga beranak itu dibawah ke Masjid Jamek al-Sharif Felda Pasir Raja untuk disembahyangkan dan diberi penghormatan terakhir oleh keluarga.
Kosmo! semalam melaporkan empat beranak terkorban apabila motosikal dinaiki mereka bertembung dengan sebuah treler dalam kemalangan di Jalan Kampung Semanggar Dalam di sini.

Ketua Polis Daerah Kota Tinggi, Superintendan Hussin Zamora berkata, kemalangan itu berlaku kira-kira pukul 1.20 petang melibatkan sebuah motosikal jenis Yamaha LC 135 dan sebuah treler mambawa muatan pasir.
Katanya, kemalangan dipercayai berlaku apabila mangsa yang menunggang motosikal dari arah Kota Tinggi menghala ke Kampung Semanggar Dalam gagal mengawal kenderaan ditunggang semasa melalui selekoh dan masuk ke laluan bertentangan.
Akibatnya, mereka bertembung dengan sebuah lori jenis Hohan yang berada di laluan bertentangan.
Menurutnya, kemalangan itu menyebabkan penunggang dan semua pembonceng motosikal yang mengalami kecederaan parah pada bahagian kepala meninggal dunia di tempat kejadian, manakala pemandu lori berusia 31 tahun tidak mengalami kecederaan.-KOSMO! ONLINE


Wanita alergi pada graviti, hanya mampu terbaring 23 jam sehari
Oleh KOSMO!

31 Ogos 2022, 5:30 pm
BANGOR, Maine – Seorang wanita di negeri Maine, Amerika Syarikat terpaksa menghabiskan masa 23 jam sehari dengan terlantar di  atas katil kerana mengalami alahan terhadap graviti, lapor akhbar The Sun UK semalam.
Lyndsi Johnson didiagnos menghidap sindrom takikardia postural (PoTS) yang membuatkan dia tidak mampu berdiri lebih daripada tiga minit tanpa pitam, rebah atau muntah.
Alahan itu menyebabkan denyutan jantungnya  meningkat dan tidak normal setiap kali dia  duduk atau berdiri. Lyndsi menggelar sindrom yang dia hidap sebagai alahan kepada graviti.
Menurut Lyndsi, dia akan pengsan hampir 10 kali sehari jika cuba berdiri lebih lama daripada tiga minit.
“Saya alah pada graviti, ia kedengaran gila tetapi benar.
“Saya tidak boleh berdiri lebih daripada tiga minit tanpa pengsan atau rasa sakit. Saya berasa lebih baik jika saya berbaring. Saya akan  berada di atas katil sepanjang hari,” katanya.

Tambah wanita itu,  penyakitnya tiada penawar dan dia kini tidak mampu meninggalkan kediaman untuk bersosial seperti orang lain.
“Saya secara amnya tidak mampu melakukan apa-apa. Teman lelaki terpaksa menguruskan rumah, memasak dan menjaga saya.
“Saya pernah tidak menggosok gigi selama beberapa minggu kerana ia membuatkan saya berasa sangat teruk dan muntah tanpa henti.
“Ia satu keadaan yang dahsyat tetapi saya sudah menerima hakikat dan bersyukur kerana James (kekasih) sangat memahami,” ujarnya. – Agensi


WMU mahu lahirkan ‘Thinking Athletes’ ke pasaran global
Oleh MUHAMMAD ZUHAILY BADLISHAH

31 Ogos 2022, 5:54 pm
PETALING JAYA – Universiti Wilmington Metropolitan (WMU) kampus Malaysia di bawah Fakulti Sains Sukan komited untuk melahirkan lebih ramai ‘Thinking Athletes’ selaras dengan dasar pembangunan sukan Institusi Pengajian Tinggi (IPT).
Inisiatif itu bagi menyahut seruan kerajaan untuk bersama-sama meningkatkan kualiti pendidikan selain satu usaha melahirkan usahawan dalam industri sukan yang berjaya dan cemerlang.
Bagi memberi impak yang lebih besar, WMU memanggil Olimpian dari Zambia, Prince Mumba untuk berkongsi ilmu kepada para pelajar dalam seminar sains sukan di kampus berkenaan di Seri Kembangan, Selangor semalam.
Mumba, 37, yang merupakan jurulatih olahraga Akademi Notre Dame di California, Amerika Syarikat (AS) turut bersama-sama mengambil bahagian dalam Larian Ambang Kemerdekaan sejauh dua kilometer.
Dekan Fakulti Sains Sukan WMU, Profesor Madya Mejar (K) Dr. Suwaibah Nasir berkata, ia merupakan satu perkongsian bermanfaat daripada Mumba yang pernah membuat dua penampilan di pentas Olimpik pada edisi 2004 di Athens, Greece dan 2012 di London.
SEBAHAGIAN tenaga pengajar WMU pada program seminar sains sukan yang diadakan di kampus Seri Kembangan semalam.
“Kami cuba menyahut seruan kerajaan untuk bersama-sama meningkatkan kualiti pendidikan terutama bagi anak-anak golongan B40 dan M40 yang tidak berpeluang melanjutkan pelajaran ke peringkat lebih tinggi.

“Mereka perlu diberi peluang dalam menggapai cita-cita sebagai salah seorang penyumbang dalam industri sukan negara. Ia secara tidak langsung taraf hidup golongan ini akan terbela dan peluang yang diceburi lebih meluas.
“Bidang sukan tiada sempadan, justeru sukan adalah agen perpaduan anak bangsa dan diharap mampu meletakkan imej Malaysia di mata dunia,” katanya.
Inisiatif daripada WMU secara tidak langsung mampu melahirkan lebih ramai atlet universiti untuk mewakili Malaysia pada Sukan Universiti ASEAN (AUG) dan Sukan Universiti Dunia (Universiade).
Sebagai rekod, kontinjen Malaysia muncul naib juara pada edisi AUG 2022 di Ubon Ratchathani, Thailand selepas memungut keseluruhan 49 pingat emas, 83 perak dan 50 gangsa. – KOSMO! ONLINE


Erra Fazira mahu Malaysia jadi negara contoh
Oleh MOHAMMAD SHAHEMY AZMI

31 Ogos 2022, 4:55 pm
PETALING JAYA – Bersempena sambutan Hari Kebangsaan Malaysia kali ke-65 yang disambut hari ini, penyanyi dan juga pelakon terkenal Erra Fazira berharap supaya rakyat akan terus mengekalkan semangat patriotik dan hidup dalam keadaan aman dan damai.
Pada masa sama, Erra atau nama lengkapnya Fazira Wan Chek, 48, turut berharap agar Malaysia yang terdiri daripada masyarakat yang berbilang kaum dan agama dapat menjadi contoh terbaik kepada negara lain.
“Selamat Hari Merdeka kepada semua rakyat Malaysia. Alhamdulillah pagi tadi saya tengok di Dataran Merdeka penuh dengan manusia.
“Semoga kita kekalkan semangat patriotik dan semangat cintakan negara. Marilah kita sama-sama menjaga keharmonian dan adab sesama manusia serta menjadi contoh kepada negara lain,” ucapnya menerusi satu hantaran video dalam Instagram.
Pada masa sama, aktres dengan jolokan Primadona Filem Melayu Alaf Baharu itu turut berpesan supaya rakyat di Malaysia bersatu hati untuk menjadikan Malaysia sebagai sebuah negara yang berjaya.
“Ayuh semua. Kita bersatu hati jadikan Malaysia sebuah negara yang kaya dengan adab dalam mengejar kejayaan di dunia dan juga di akhirat. Amin,” katanya.

Video bersama anaknya, Engku Aleesya, yang dikongsikan dalam Instagram itu turut mendapat perhatian peminat apabila mereka terhibur melihat remaja berusia 13 tahun itu menyanyikan lagu Tanggal 31 dendangan asal Allahyarham Sudirman.
“Selamat Hari Merdeka kakakku sayang. Aleesya mesti kena paksa dengan mak suruh menyanyi,” kata seorang netizen.
“Comel Erra dengan Aleesya. Selamat menyambut Hari Kebangsaan kali ke-65,” ujar seorang pengikutnya. – KOSMO! ONLINE


Jual pesawat A380-800, satu keputusan tepat
Oleh MUHAMMAD IKHWAN IDERIS

31 Ogos 2022, 5:29 pm
PETALING JAYA – Keputusan Malaysia Aviation Group (MAG) untuk melepaskan enam pesawat super jumbo miliknya, Airbus A380-800 dianggap selari dengan strategi pemulihan syarikat pasca pandemik.
Pensyarah Kanan Putra Business School (PBS), Prof. Madya Dr. Ahmed Razman Abdul Latiff berkata, syarikat induk penerbangan nasional, Malaysia Airlines itu memilih strategi untuk mengukuhkan perniagaan penerbangan domestik dan serantau, yang dilihat kurang berisiko kepada Kumpulan berbanding penerbangan jarak jauh.
Jelasnya, ia dapat dilihat menerusi pengumuman pemerolehan 20 pesawat pengangkut badan lebar, A330neo oleh MAG baru-baru ini yang sesuai untuk penerbangan jarak sederhana.
“Saya lihat prospek penggunaan A380 ini masih ada kerana boleh memberi penjimatan untuk penerbangan jarak jauh, namun Malaysia Airlines sukar mendapatkan kapasiti penuh untuk pesawat ini jadi setiap kali penerbangan dilakukan ia berisiko mengalami kerugian.
“Ini faktor utama mereka memilih untuk menjual, pada masa sekarang meskipun tidak digunakan, mereka hanya perlu membayar hutang bagi pesawat ini dan tidak menanggung risiko kerugian bagi setiap perjalanan.
“Satu lagi faktor ialah hak mendarat di lapangan terbang utama dunia yang terhad, meskipun kita memiliki pesawat, tidak semestinya kita dibenarkan mendarat terutamanya melibatkan lokasi popular,” katanya ketika dihubungi semalam.

Julai tahun lalu, Malaysia Airlines membuka tender untuk menjual kesemua enam pesawat A380 miliknya, sejajar dengan Pelan Perniagaan JanAgka Panjang 2.0 yang diumumkan pada tahun 2019 bagi menyelamatkan syarikat daripada terus mencatatkan kerugian.
Malaysia Airlines merupakan antara pelanggan Airbus terakhir yang membeli pesawat berkenaan dan hanya menerima penyerahan pertamanya pada 2012.
Menurut Ahmed Razman, meskipun proses menjual A380 itu dianggap rumit kerana melibatkan nilai yang tinggi, ia bukan mustahil kerana terdapat beberapa syarikat penerbangan gergasi dunia yang telah mencapai kestabilan pasca pandemik setelah menerima bailout (bantuan kewangan) daripada kerajaan mereka.
“Jadi mereka mengambil kesempatan ini untuk berkembang secara agresif,” ujarnya. -KOSMO! ONLINE


Hijrah ke Indonesia? Ini jawapan Anna Jobling
Oleh NUR EMIRA SAIZALI

31 Ogos 2022, 5:30 pm
KUALA LUMPUR – Pelakon cantik Anna Jobling tidak menolak untuk ‘berhijrah’ ke Indonesia sekiranya mendapat tawaran untuk melebarkan sayap kerjaya lakonannya di negara seberang itu.
Bagaimanapun menurut Anna atau nama sebenarnya Anna Ellisa Gustin Jobling Abdul Rahman, 22, semua hal tersebut bergantung kepada rezekinya dan enggan meletak sebarang harapan yang tinggi.
“Pindah sana untuk kerja boleh dipertimbangkan tetapi untuk menetap selama-lamanya di Indonesia, mungkin tidak.
“Namun, saya pun tak tahu rezeki yang akan diberikan Tuhan. Ada kemungkinan untuk saya menetap dan bekerja di sana tetapi pastinya akan kerap pulang ke tanah air memandangkan keluarga semuanya di Malaysia,” katanya kepada Kosmo! Online semalam.
Tambahnya yang meledak menerusi drama Melur Untuk Firdaus, dia harus mempertimbangkan hal berhijrah tersebut kerana tidak mampu untuk berpisah dengan keluarga dalam tempoh yang lama.
“Keluarga semua di sini dan tak boleh nak tinggal di sana lama-lama.

“Sebelum ini saya ke England pun, rasa tak sabar nak pulang ke tanah air,” ujarnya.
Ditanya mengenai kunjungannya ke Indonesia baru-baru ini, pelakon berdarah kacukan Melayu-England itu tidak berdalih dan mengakui pemergiannya ke sana bagi mengintai dan berbincang beberapa tawaran meluaskan kerjaya di Indonesia.
“Ya, selain memenuhi jemputan stesen televisyen, kami juga ada berbincang untuk beberapa projek akan datang.
“Ibaratnya kami ke sana seperti test water (menilai situasi sebelum memulakan langkah seterusnya),” jelasnya ringkas.
Sementara itu, dia turut teruja dengan sambutan yang diberi peminat Indonesia walaupun kurang seminggu berada di sana.
Teruja berkongsi, Anna memberitahu dia menerima sebanyak 600 hadiah daripada peminat Indonesia.
“Semua orang ‘gila’ tetapi dalam cara yang sangat baik.
“Mereka menerima kehadiran dan melayan kami dengan meriah. Seperti berada di rumah kedua.
“Paling seronok apabila menerima ratusan hadiah. Antaranya ialah ada yang menanam ratusan pokok di bawah nama saya. Sokongan mereka sangat menakjubkan,” katanya lagi.
Anna kini merupakan antara selebriti tanah air yang berjaya mencipta populariti di Indonesia selepas drama lakonannya bersama aktor Meerqeen meledak di sana. – KOSMO! ONLINE


Pokok hiasan rosak dipijak pengunjung
Oleh KOSMO!

31 Ogos 2022, 5:15 pm
PETALING JAYA – Perbuatan segelintir pengunjung memijak pokok dan tanaman hiasan sewaktu acara Perbarisan dan Perarakan Sambutan Hari Kebangsaan 2022 di Dataran Merdeka di sini menyebabkan landskap persekitaran di situ rosak.
Gambar dan video keadaan pokok yang dilihat menyedihkan itu dimuat naik pada Facebook Dewan Bandaraya Kuala Lumpur (DBKL) sekali gus mengundang pelbagai reaksi daripada orang ramai.
“Seronok tengok lautan manusia membanjiri jalan-jalan sekitar Dataran Merdeka pagi tadi, bersama-sama meraikan sambutan Hari Kebangsaan. Semangat cintakan negara seperti inilah yang kita mahu.
“Tapi ada pula sesetengah dalam kalangan kita langsung tidak mempedulikan persekitaran dan keindahan kawasan. Langsung rasa tidak bersalah merosakkan landskap yang disemai cantik.
“Semangat itu sudah bagus, tapi caranya tidak betul,” menurut hantaran tersebut.
Menjengah ke ruangan komen, ada pengguna laman sosial mengecam perbuatan segelintir pengunjung tidak bertanggungjawab dan ada juga mendakwa tempat terhad menyebabkan kerosakan itu berlaku.

“Sikap manusia yang belum merdeka,” kata seorang individu meninggalkan komen.
“Kawalan tidak ada, manusia terlalu ramai. Tidak boleh salahkan pengunjung sepenuhnya,” ujar seorang lagi pengguna laman sosial. -KOSMO! ONLINE


15 bayi merdeka termasuk kembar lahir di HTJ
Oleh NOR AINNA HAMZAH

31 Ogos 2022, 5:05 pm
SEREMBAN – Seramai 15 ‘bayi merdeka’ termasuk kembar lelaki dilahirkan di Hospital Tuanku Ja’afar (HTJ) di Seremban, di sini, bermula pukul 12.22 pagi sehingga pukul 2 petang tadi.
Kesemua bayi bertuah berkenaan diraikan oleh Ahli Lembaga Pelawat HTJ diketuai Pengerusinya, Datuk Hashim Rusdi dengan penyampaian cenderhati berupa kelengkapan bayi.
Menurut Pengarah HTJ, Dr. Zaleha Md Noor, warga hospital sangat gembira dapat meraikan ibu-ibu yang melahirkan anak di hari istimewa rakyat di negara ini meraikan kemerdekaan negara.
“Hari ini kita meraikan sembilan bayi lelaki dan selebihnya enam bayi perempuan. Dari jumlah berkenaan 12 daripadanya merupakan Melayu, dua India dan seorang bayi Cina.
“Tahun ini cukup istimewa kerana kita sama-sama dapat menyambut bayi merdeka dengan meriah berbanding semasa dua tahun pandemik lalu,” katanya ketika ditemui dalam lawatan Ahli Lembaga Pelawat HTJ di Bangunan Wanita dan Kanak-kanak HTJ, di sini, hari ini.


GM Klang anjur kempen sempena sambutan 3 perayaan
Oleh KOSMO!

31 Ogos 2022, 5:53 pm
KLANG –  Pusat Borong GM Klang melancarkan  kempen ‘Malaysia, Rumah Kita! 2022 padat dengan pelbagai aktiviti menarik yang disajikan kepada pengunjung bermula hari ini sehingga 17 September depan.
Pengurus Komunikasi Jenama, Norsuhaida Othman berkata, antara yang menarik adalah program Belanja & Tebus yang mana pengunjung boleh menebus baju T eksklusif apabila berbelanja sebanyak RM200 dan ke atas sepanjang tempoh kempen.
Aktiviti lain adalah pencarian harta karun, pencarian fesyen merdeka, persembahan nyanyian, kumpulan pancaragam, pertandingan mewarna tanglung kanak-kanak dan penampilan khas maskot GM Klang.
“Kempen ‘Malaysia, Rumah Kita! 2022’ dicipta hasil gabungan tiga perayaan yang akan disambut pada Ogos dan September iaitu Hari Kebangsaan, Perayaan Kuih Bulan dan Hari Malaysia,” katanya dalam kenyataan yang dikeluarkan.
Norsuhaida menerangkan, ketiga-tiga perayaan itu  mempunyai satu objektif kebersamaan yang mana penyatuan keluarga, rakan-rakan, komuniti setempat malah seluruh rakyat Malaysia meraikannya bersama-sama. -KOSMO!ONLINE


Kaji semula pemakaian pelitup muka di tempat tertutup
Oleh HARRITH HISHAM

31 Ogos 2022, 5:29 pm
PETALING JAYA – Kajian semula perlu dilakukan berhubung pemakaian pelitup muka yang merupakan sebahagian daripada prosedur operasi standard (SOP) untuk mengekang penularan Covid-19.
Presiden Persatuan Perubatan Malaysia (MMA), Dr. Koh Kar Chai berkata, perkara itu perlu dipertimbangkan semula secara serius oleh pihak berkaitan bagi menghapuskan pemakaian pelitup muka di ruang tertutup.
Katanya, meskipun terdapat kemasukan ke hospital akibat Covid-19, namun jumlahnya tidak begitu tinggi.
“Orang ramai yang telah hidup dengan Covid-19 selama ini secara keseluruhannya agak berpengalaman dengan penyakit tersebut.
“Secara keseluruhannya, situasi semasa Covid-19 di negara ini masih boleh dikawal,” katanya dalam kenyataan hari ini.
Bagaimanapun, Kar Chai berkata, satu-satunya ‘kaveat’ (bahaya) ialah pengangkutan awam tertentu yang melibatkan kesesakan orang ramai, rumah penjagaan warga emas dan kemudahan kesihatan. – KOSMO! ONLINE


Laporan jawatankuasa khas siasatan Muhammad Adib dibentang September
Oleh MOHD. HUSNI MOHD. NOOR

31 Ogos 2022, 5:00 pm
PUTRAJAYA – Laporan Penuh Jawatankuasa Khas Siasatan Kes Kematian Allahyarham Muhammad Adib Mohd Kassim akan dibentangkan ke Parlimen pada September depan.
Menteri di Jabatan Perdana Menteri (Parlimen dan Undang-Undang), Datuk Seri Wan Junaidi Tuanku Jaafar berkata, Laporan Jawatankuasa Khas itu telah disiapkan dalam tempoh yang ditetapkan iaitu sebelum 31 Ogos 2022.
Beliau yang juga Pengerusi Jawatankuasa Khas itu berkata, laporan ini yang disediakan telah mengambil kira pelbagai perspektif dan pandangan daripada pakar-pakar yang telah dilantik dan wakil kementerian, jabatan serta agensi berkaitan.
“Jawatankuasa Khas ini juga telah melaksanakan pelbagai inisiatif untuk mengenalpasti punca kematian termasuklah sesi temu bual saksi-saksi kes, sesi penelitian dokumen-dokumen siasatan di War Room Jawatankuasa yang diadakan hampir setiap minggu.
“Selain itu, Sesi Rekonstruksi Kejadian juga telah diadakan dengan semua agensi berkaitan bertujuan untuk membuat simulasi kejadian berdasarkan kepada rakaman litar tertutup (CCTV), rakaman-rakaman video serta keterangan daripada saksi-saksi kejadian,” katanya menerusi kenyataan akhbar hari ini.
Katanya, beliau berharap agar laporan ini dapat menjawab persoalan orang ramai berhubung insiden berkenaan.

Wan Junaidi berkata, kerajaan juga berharap agar laporan ini dapat dijadikan panduan bagi mengelakkan insiden seumpama ini daripada berulang kembali di masa hadapan.- KOSMO! ONLINE


Pesara tentera terharu perarakan kemerdekaan disambut kembali
Oleh MOHAMAD HAFIZI MOHD SAID

31 Ogos 2022, 3:59 pm
IPOH – Seorang pesara tentera menzahirkan rasa sebak ketika menyambut hari kemerdekaan tanah air di sini, hari ini, selepas dua tahun tidak dapat melihat perarakan sempena hari kebangsaan ekoran ekoran pandemik Covid-19.
Koperal Mokhtar Sulaiman, 75, ketika ditemui pemberita berkata, sebagai individu yang pernah menjadi tentera dan kini bersara dia sentiasa menanti ketibaan 31 Ogos setiap tahun bagi meraikannya serta mengenangkan perjuangan beliau bersama rakan-rakan tentera mempertahankan kedaulatan tanah air.
Menurut, rindunya terhadap kenangan semasa bergelar tentera terubat apabila melihat barisan angkatan tentera malaysia (ATM) bersama aset-asetnya berarak di hadapan Dewan Bandaran Ipoh.
“Melihat mereka berarak dengan penuh semangat di samping sorakan daripada orang ramai membuatkan saya berasa bangga dan sebak pada masa yang sama.
“Alhamdulillah selepas dua tahun tidak ada macam ini (perarakan kemerdekaan) akhirnya ia kembali dan saya masih diberikan kesihatan yang baik dan dipanjangkan usia oleh Allah SWT untuk menyaksikannya,” katanya kepada Kosmo! hari ini.
Beliau berkata ketika ditemui selepas menerima sumbangan wira negara yang disampaikan oleh Sultan Perak Sultan Nazrin Muizzuddin Shah sempena Sambutan Hari Kebangsaan 2022 peringkat negeri, di sini, hari ini. KOSMO! ONLINE


20,000 orang berkumpul di ladang tunggu ‘hari kiamat’
Oleh KOSMO!

31 Ogos 2022, 3:26 pm
PHNOM PENH – Kira-kira 20,000 rakyat Kemboja berlindung di rumah ladang milik seorang ahli politik sementara mereka menunggu ramalan banjir dahsyat yang akan membawa kepada pengakhiran tamadun manusia, lapor portal berita MailOnline semalam.
Pengasas Liga Parti Demokrasi (LDP), Khem Veasna mendakwa bahawa ‘lohong hitam’ terbentuk pada tulang belakangnya yang menghantar mesej bahawa banjir besar akan memusnahkan segala-galanya kecuali tanah ladangnya di bandar Siem Reap.
“Saya tidak boleh tidur kerana setiap kali saya tidur, saraf tunjang saya ditarik dengan kuat kerana dunia sedang runtuh dan air mengalir ke dalam jurang,” demikian catatannya di Facebook.
Beliau turut memuat naik imej penampakan di langit yang memaparkan ramalannya mengenai akhir zaman.
Veasna turut menyeru pekerja asing Kemboja di Korea Selatan untuk pulang ke rumah (negara asal).
Rayuan kepada 30,000 ekspatriat di Korea Selatan itu mendorong amaran oleh kedutaan Kemboja di Seoul agar rakyat tidak melakukan perjalanan ke lokasi tersebut.

Jika pergi tanpa memaklumkan syarikat, mereka tidak akan mendapat pekerjaan mereka kembali.
Jurucakap kementerian buruh juga menggesa orang ramai supaya tidak berhenti kerja hanya kerana ‘kepercayaan karut seorang individu’.
Veasna mula berkongsi ramalannya di Facebook minggu lalu dan pihak berkuasa menganggarkan sehingga 20,000 orang termasuk kanak-kanak dan orang tua telah berpindah ke rumah ladangnya.
Veasna menghiburkan mereka dengan kuliah harian dari pukul 1 petang hingga 7 malam (waktu tempatan) melalui pembesar suara, tetapi penduduk tempatan mengadu tentang kekecohan pengikutnya dan mereka membuang air besar di tempat terbuka. – Agensi


Enggan lagi berpura-pura, Ika Mustafa tanggal tudung
Oleh MOHAMMAD SHAHEMY AZMI

31 Ogos 2022, 3:26 pm
PETALING JAYA – Penyanyi Ika Mustafa mengambil keputusan untuk kembali tidak berhijab kerana enggan lagi ‘berpura-pura’ di depan orang ramai selepas dua tahun ‘berhijrah’.
Keputusan membuka hijab yang diambil oleh penyanyi berusia 24 tahun itu juga dibuat selepas dia kembali sibuk dengan kerjaya tetapnya sebagai pramugari di sebuah syarikat penerbangan.
Sewaktu disoal tentang tindakannya membuka hijab, Ika atau nama lengkapnya Nursyafiqah Mustafa memberitahu dia tidak mahu lagi berpura-pura selain berasa belum cukup kuat untuk kekal dengan imej sebegitu (berhijab).
“Sebelum ini memang saya tidak berhijab pun. Saya tidak mahu lagi berpura-pura depan orang ramai. Saya hanya pakai tudung sekitar dua tahun sahaja sewaktu pandemik.
“Saya kembali untuk membuka hijab sepenuhnya pada Februari tahun ini. Dalam tempoh itu, saya berhijab ‘on-off’ sebab masih lagi bergelar pramugari,” ujarnya.
Kata pelantun lagu Damaikanlah itu lagi, dia berasa bersalah kerana tidak berhijab sepenuhnya sehingga merasakan dirinya mempunyai dua individu berbeza.

“Depan kamera saya berhijab, belakang kamera saya tidak berhijab. Saya rasa perkara itu salah.
“Takut juga kalau orang jumpa saya ketika dalam ‘flight’ (jadi pramugari). Kejap bertudung, kejap tidak,” katanya.
Jelas Ika, dia mengambil keputusan untuk memakai hijab selepas mendakwa hatinya seperti ‘dijentik’ untuk berubah ke arah kebaikan ketika seluruh dunia dilanda wabak Covid-19.
“Biasalah setiap orang akan ada fasa rasa hati untuk berubah. Mahu jadi yang lebih baik. Tapi bukan mudah untuk kekal istikamah.
“Lagi pun saya masih lagi betugas sebagai pramugari dan telah memasuki tahun yang keempat. Ketika pandemik saya fokus dengan kerjaya nyanyian kerana industri penerbangan terhad ketika itu. Sekarang saya sudah ‘terbang’ semula sepenuh masa,” jelasnya.
Ditanya tentang reaksi orang-orang disekelilingnya, Ika berkata mereka tiada apa-apa masalah kerana tahu dia masih belum berhijab sepenuhnya.
“Bagaimanapun, reaksi netizen mungkin berbeza dan akan menjadi isu. Tapi bagi orang yang kenal saya, mereka rasa tindakan saya ini (buka hijab) biasa sahaja.
“Memang ketika saya ambil keputusan untuk berhijab, hati saya benar-benar mahu berubah. Cuma tidak kekal,” katanya.
Masih meneruskan kerjaya sebagai pramugari, Ika mengakui jadual kerjayanya sangat padat dan perlu membahagikan masa dengan karier nyanyian.
“Sekarang saya sudah kembali dengan kerjaya pramugari sepenuh masa. Jadual saya sangat padat. Kalau jadual penerbangan saya pagi, maka saya perlu susun jadual kerjaya nyanyian pada waktu malam.
“Kalau tidak saya terpaksa ambil cuti,” ujar Ika.
Dalam perkembangan terkini, Ika sempat berkongsi tentang single terbaharunya berjudul Tak Punya Hati yang baru sahaja dilancarkan pada minggu lalu.
“Alhamdulillah, saya baru sahaja melancarkan single Tak Punya Hati pada minggu lalu yang juga menjadi runut lagu (OST) untuk drama Ku Punya Hati lakonan Sharifah Rose dan Nabil Aqil.
“Lirik dan lagu ini dicipta oleh Shazee Ishak dan Audi Mok,” katanya. – KOSMO! ONLINE


15 atlet perahu layar kibar jalur gemilang di lautan
Oleh DIYANATUL ATIQAH ZAKARYA

31 Ogos 2022, 4:07 pm
ALOR GAJAH – Sambutan Hari Kebangsaan 2022 disambut dengan penuh kelainan di Pantai Tanjung Bidara di sini apabila seramai 15 atlet perahu layur mengibarkan jalur gemilang di lautan selama satu jam.
Program yang dinamakan Layar Merdeka itu merupakan kejutan yang dibawakan oleh Persatuan Pelayaran Negeri Melaka (MeSSA) kepada para pengunjung sempena bulan kemerdekaan.
Menurut seorang pengunjung Norlela Maarif, 50, dia tidak sangka kedatangannya di pantai itu bersama ahli keluarga ‘disambut’ dengan aktiviti tersebut, sekali gus berpeluang melihat sukan perayu layar secara dekat.
“Sampai sahaja kami nampak sekumpulan perayu layar sedang mengibar jalur gemilang, saya pun teruslah ambil peluang merakamkan detik itu menggunakan telefon kerana bukan selalu berpeluang lihat sukan ini secara live.
“Banyak gambar dan video yang sempat saya rakamkan, anak-anak dan cucu juga teruja melihat aksi atlet yang mengimbangi perahu mereka dalam keadaan laut bergelora,” katanya ketika ditemui di Pantai Tanjung Bidara, hari ini.
Program yang bermula sejak pukul 9.30 pagi itu telah dirasmikan Ahli Dewan Undangan Negeri (ADUN), Duyong, Mohd. Helmy Abdul Halim selaku bapa angkat Kontinjen Sukan Malaysia (SUKMA) Sukan Pelayaran Negeri.

Sementara itu, Komander MeSSA, Ong Tai Chu berkata, aktiviti kibaran jalur gemilang itu melibatkan atlet berusia 13 hingga 18 tahun yang memulakan perjalanan dari Pengkalan Balak hingga ke Tanjung Bidara.
“Hari ini pengunjung berpeluang menyaksikannya jalur gemilang dikibarkan di sepanjang pantai dengan jarak lebih lima kilometer.
“Secara tidak langsung program seperti ini juga dapat mempromosikan sukan pelayaran kepada orang ramai,” katanya.-KOSMO! ONLINE


Tambang percuma sebulan kepada OKU
Oleh SITI A'ISYAH SUKAIMI

31 Ogos 2022, 4:02 pm
PETALING JAYA – Prasarana Malaysia Berhad (Prasarana) menawarkan tambang percuma selama sebulan kepada orang kurang upaya (OKU) bermula hari ini sehingga 30 September melibatkan semua perkhidmatan Rapid KL, Rapid Penang dan Rapid Kuantan.
Tawaran itu merangkumi Transit Aliran Ringan (LRT), Transit Aliran Massa (MRT), monorel, Bas Rapid Transit (BRT) atau bas henti-henti serta Rapid Mobiliti kepada semua OKU yang mempunyai kad OKU berdaftar dengan Jabatan Kebajikan Masyarakat (JKM).
Pengumuman tersebut dibuat oleh Menteri Pengangkutan, Datuk Seri Wee Ka Siong pada sidang media di ibu kota hari ini sempena sambutan Hari Kebangsaan ke-65.
Dalam pada itu, Presiden dan Ketua Pegawai Eksekutif Kumpulan Prasarana, Mohd. Azharuddin Mat Sah berkata, kempen tersebut dapat memberi manfaat kepada golongan OKU yang menggunakan pengangkutan awam.
“Berdasarkan statistik Prasarana, jumlah purata penggunaan bulanan dalam kalangan OKU bagi perkhidmatan bas adalah seramai 23,527 orang, manakala rel pula 26,762 orang.
“Justeru, bersempena sambutan kemerdekaan tahun ini, Prasarana amat berbesar hati untuk menawarkan tambang percuma kepada golongan OKU sebagai tanda terima kasih kami kerana menggunakan perkhidmatan awam,” katanya dalam satu kenyataan hari ini.

Pengguna OKU hanya perlu menunjukkan kad perakuan OKU dikeluarkan oleh JKM atau Kad Konsesi OKU MyRapid kepada pegawai stesen rel di kaunter khidmat pelanggan Rapid KL yang memberi token khas untuk menikmati tambang percuma.
Bagi penggunaan perkhidmatan bas henti-henti Rapid KL, Rapid Penang dan Rapid Kuantan, penumpang OKU hanya perlu menunjukkan kad perakuan OKU atau kad konsesi OKU MyRapid kepada kapten bas bagi membolehkan mereka menikmati perjalanan percuma. – KOSMO! ONLINE


Mikhail Gorbachev meninggal dunia pada usia 91 tahun
Oleh KOSMO!

31 Ogos 2022, 4:30 pm
MOSCOW – Bekas pemimpin era Kesatuan Soviet (USSR), Mikhail Gorbachev disahkan meninggal dunia pada usia 91 tahun akibat komplikasi pelbagai penyakit, lapor Badan Penyiaran Britain (BBC) semalam.
Gorbachev merupakan pemerintah USSR  yang disegani dan dikenali dunia kerana bertanggungjawab menamatkan Perang Dingin yang berlarutan selama 44 tahun.
Beliau yang mengambil alih kuasa pada 1985 membuka pintu USSR kepada dunia dan melakukan pembaharuan di negara sendiri.
Bagaimanapun, beliau tidak dapat menghalang keruntuhan USSR yang akhirnya ‘melahirkan’ negara Russia lebih moden.
Ramai pemimpin dunia menyampaikan salam takziah di atas pemergian Gorbachev. Beliau meninggal dunia di seebuah hospital di Moscow.
“Mikhail Gorbachev ialah seorang negarawan yang tiada tolok banding.

“Dunia  kehilangan pemimpin global yang komited kepada prinsip multilateral dan penyokong keamanan yang tidak kenal erti lelah,” kata  Setiausaha Agung Persatuan Bangsa-Bangsa  Bersatu (PBB) Antonio Guterres dalam penghormatan di laman Twitter.
Pegawai hospital tempat Gorbachev meninggal dunia memaklumkan bahawa beliau sudah  lama menderita akibat beberapa penyakit serius.
Dalam beberapa tahun kebelakangan ini, tahap kesihatannya merosot dan mendiang sering keluar masuk hospital.
Pada Jun 2022, media antarabangsa melaporkan beliau telah dimasukkan ke hospital selepas mengalami penyakit buah pinggang, namu punca kematiannya belum diumumkan.
Presiden Russia, Vladimir Putin telah merakamkan ucapan takziah yang mendalam atas kematian Gorbachev menerusi jurucakapnya, Dmitry Peskov. -Agensi


Polis akan rakam keterangan Rafizi kes fitnah Abd. Latiff
Oleh NOR AZIAH MAT NOH

31 Ogos 2022, 4:26 pm
KUALA LUMPUR – Polis akan merakam keterangan Timbalan Presiden Parti Keadilan Rakyat (PKR), Mohd. Rafizi Ramli berhubung hantaran di media sosial berkaitan Menteri Di Jabatan Perdana Menteri (Tugas-Tugas Khas), Datuk Dr. Abd. Latiff Ahmad yang didakwa berbaur fitnah.
Ketua Polis Daerah Sentul, Asisten Komisioner Beh Eng Lai berkata, pihaknya menerima laporan daripada seorang lelaki tempatan berusia 30 tahun yang merupakan Pegawai Tugas-Tugas Khas di jabatan berkenaan semalam.
“Pengadu telah terbaca satu hantaran melalui blog rafiziramli.com berkenaan dengan fitnah dan tohmahan yang dibuat Rafizi didakwa mengandungi pembohongan bertujuan merosakkan nama baik Abd. Latiff.
“Lelaki itu turut menafikan dakwaan bahawa Abd. Latiff mempunyai isteri kedua yang mendapat kontrak pertahanan bernilai puluhan juta ringgit bagi projek kapal tempur pesisir (LCS) semasa perkhidmatan,” katanya dalam satu kenyataan di sini hari ini.
Menurut Beh, semakan polis juga mendapati kenyataan terbabit telah disiarkan di laman Facebook, Twitter dan dua video dimuat naik di TikTok serta Instagram milik Rafizi pada beberapa tarikh yang berlainan.
“Susulan itu, polis akan memanggil Rafizi dalam terdekat untuk dirakam keterangan bagi membantu siasatan.

“Kes ini sedang disiasat di bawah Seksyen 500 Kanun Keseksaan dan Seksyen 233 Akta Komunikasi Multimedia 1998 kerana menyebarkan kenyataan jelik,” ujarnya. – KOSMO! ONLINE


Polis siasat kes penyokong serang pengadil
Oleh ROHANA ISMAIL

31 Ogos 2022, 3:26 pm
PASIR MAS – Polis sedang menjalankan siasatan berhubung video tular di media sosial yang memaparkan insiden pengadil perlawanan bola sepak antara mukim diserang sekumpulan penyokong di Stadium Mini Pasir Mas di sini pada Ahad lalu.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, pihaknya dimaklumkan mengenai kejadian itu melalui video berdurasi 39 saat yang dimuat naik menerusi akaun Facebook, Kongsi Segala Info semalam.
Menurutnya, berdasarkan video tersebut, beberapa orang lelaki didapati sedang mengasari pengadil perlawanan dalam pertandingan bola sepak antara mukim di daerah ini.
“Insiden tersebut dapat disuraikan secara aman dengan bantuan anggota kereta peronda polis yang kebetulan berada di kawasan stadium semasa kejadian berlaku.
“Tiada sebarang kecederaan dialami oleh kedua-dua pihak yang terlibat dalam insiden tersebut,” katanya dalam satu kenyataan di sini hari ini.- KOSMO! ONLINE


Kali pertama ‘Little Bird’ pamer kehebatan
Oleh MOHD RASDAN AHMAD

31 Ogos 2022, 4:19 pm
KUALA LUMPUR – Aset terbaharu Angkatan Tentera Malaysia (ATM), helikopter jenis MD530G atau turut dikenali sebagai ‘Little Bird’ buat julung kalinya mempamerkan kehebatan apabila muncul pada perarakan Hari Kebangsaan ke-65 di Dataran Merdeka hari ini.
Kelincahan pergerakan helikopter serangan ringan milik Tentera Darat Malaysia buatan Amerika Syarikat itu ternyata ditunggu-tunggu oleh rakyat Malaysia sejak sekian lama.
Ruang udara Dataran Merdeka digegarkan dengan kehadiran tiga buah helikopter tempur itu yang dilengkapi sistem persenjataan seperti pelancar roket 70 milimeter (mm), gatling gun 7.62mm serta mesingan berat 12.7 mm.
Little Bird berperanan sebagai helikopter tempur ringan dengan kemampuan menggempur kenderaan perisai ringan dan trup infantri pada jarak 500 meter hingga tujuh kilometer selain melaksanakan tugas tinjauan udara.
Selain MD530G, pertunjukkan udara kali ini juga turut disertai oleh pesawat milik pasukan keselamatan dan penguatkuasaan dari Polis Di Raja Malaysia (PDRM), Agensi Penguatkuasaan MAritim Malaysia (APMM) dan Jabatan Bomba dan Penyelamat Malaysia.
Antara helikopter pasukan keselamatan yang turut serta bersama MD530G adalah, EC 725AP, AW 109, MD 530G, Fennec, AW139, AW 189 dan MI 17.

Segmen tersebut turut dibarisi pesawat-pesawat pejuang jenis Sukhoi SU 30 MKM, F18D Hornet, B.A.E Hawk serta pesawat angkut Tentera Udara Di Raja Malaysia (TUDM), A400M dan C130.
Sebelum ini, penerimaan enam helikopter serangan ringan MD530G itu sepatutnya diterima dalam dua fasa dengan dua daripadanya pada Julai 2017 dan empat lagi sebelum Disember 2018.
Namun,penghantarannya mengalami kelewatan selama hampir empat tahun atas beberapa faktor antaranya kelengkapan spesifikasi khusus yang diingini pihak ATM.- KOSMO! ONLINE


Hujan lebat di 8 negeri petang ini
Oleh HARRITH HISHAM

31 Ogos 2022, 3:52 pm
PETALING JAYA – Ribut petir dan hujan lebat diramalkan melanda beberapa kawasan melibatkan lapan negeri petang ini.
Jabatan Meteorologi (MetMalaysia) dalam laporannya berkata, cuaca buruk itu dijangka berlarutan sehingga pukul 6 petang ini.
“Ia dijangka di Perak melibatkan Larut, Matang Dan Selama, Kuala Kangsar, Kinta, Kampar, Batang Padang dan Muallim.
“Bagi Pahang pula membabitkan Tanah Tinggi Cameron, Raub, Bentong dan Rompin,” kata MetMalaysia hari ini.
Cuaca buruk itu juga dijangka melanda seluruh kawasan Kuala Lumpur dan beberapa kawasan di Selangor iaitu Hulu Selangor, Klang, Gombak, Petaling serta Hulu Langat.
Bagi sebelah selatan, hujan lebat dijangka membadai Jelebu, Kuala Pilah dan Tampin di Negeri Sembilan serta Tangkak, Segamat, Muar dan Mersing di Johor.

“Sarawak pula melibatkan Sibu (Selangau), Mukah (Mukah), Bintulu, Miri (Subis, Beluru, Miri dan Marudi) dan Limbang
“Sementara itu, Sabah membabitkan Pedalaman (Sipitang, Kuala Penyu dan Beaufort), Pantai Barat (Papar, Putatan, Penampang, Kota Kinabalu Tuaran dan Kota Belud), Sandakan (Telupid, Kinabatangan, Beluran dan Sandakan) dan Kudat,” ujarnya. – KOSMO! ONLINE


Ada doktor hidap kanser payudara jumpa bomoh
Oleh ROSLIZA MOHAMED

31 Ogos 2022, 3:17 pm
KOTA BHARU – Segelintir golongan profesional termasuk doktor dikesan menggunakan khidmat rawatan tradisional atau bomoh bagi merawat penyakit yang dihidapi mereka pada peringkat awal.
Pakar Perunding Bedah Kanser Payudara Dan Endokrin, Hospital Raja Perempuan Zainab II, Datuk Dr. Imi Sairi Ab. Hadi berkata, berdasarkan maklumat, ada golongan doktor berusia dalam lingkungan 30-an mengakui mereka mendapat rawatan awal daripada bomoh.
Menurutnya, bagaimanapun, kes yang dikesan sejak lima tahun kebelakangan ini amat terpencil dan ia melibatkan segelintir golongan doktor.
“Berdasarkan maklumat, kebanyakan mereka (doktor) yang berjumpa bomoh itu menghidap kanser payudara tahap dua hingga tiga. Selepas berusaha dengan kaedah tradisional, mereka tetap datang ke hospital untuk rawatan lanjut.
“Kita tidak menolak kemungkinan mereka terpengaruh dengan desakan ahli keluarga untuk mendapat rawatan awal dengan bomoh, namun akhirnya tetap pergi ke hospital untuk menerima rawatan,” katanya ketika ditemui pemberita selepas Seminar Kanser Payudara ‘Setulus Hatimu’ di Hotel Grand Renai di sini hari ini.
Mengulas lanjut, Dr. Imi Sairi yang juga pengasas Kedara berkata, selain golongan profesional, orang awam yang menghidap kanser di Kelantan didapati turut memilih untuk mendapatkan rawatan tradisional sebelum merujuk penyakit mereka ke hospital.

Menurutnya, ia menunjukkan bahawa tahap kesedaran mengenai kanser payudara dalam kalangan masyarakat masih rendah.
“Penghidap kanser payu dara di Kelantan paling dikesan di daerah Pasir Mas diikuti Kota Bharu. Kebanyakan daripada mereka berusia dalam lingkungan 30 hingga 40 tahun.
“Oleh itu, individu yang dikesan menghidap kanser payudara disarankan supaya segera menjalani ujian saringan mamogram bagi mengenal pasti tahap penyakit masing-masing sebelum mendapatkan rawatan lanjut,” katanya.- KOSMO! ONLINE


Sembilan bayi merdeka lahir di Hospital Melaka
Oleh AMRAN MULUP

31 Ogos 2022, 2:57 pm
MELAKA – Seramai sembilan ‘bayi merdeka’ dilahirkan di Hospital Melaka di sini bermula pukul 3.32 pagi sehingga 9.38 pagi tadi.
Ketua Menteri, Datuk Seri Sulaiman Md. Ali berkata, daripada jumlah tersebut, seramai empat bayi lelaki dan lima perempuan dilahirkan secara normal dan pembedahan.
Menurutnya, bayi pertama dilahirkan merupakan bayi lelaki seberat 2.31 kilogram (kg) manakala bayi terakhir adalah bayi perempuan.
“Tradisi yang kita buat setiap kali Sambutan Kemerdekaan adalah meraikan bayi-bayi yang lahir pada 31 Ogos.
“Anak-anak inilah dipanggil ‘anak-anak merdeka’ dan saya doakan mereka menjadi anak soleh dan menjadi pemimpin suatu hari nanti,” katanya dalam sidang akhbar selepas menghadiri Program Bayi Merdeka di Hospital Melaka di sini hari ini.
Sulaiman dan isteri, Datin Seri Utama Munirah M. Yusop bertemu dengan kesemua sembilan ibu yang melahirkan anak merdeka, disamping menyampaikan sumbangan hamper.-KOSMO! ONLINE


Rapid KL terpaksa henti operasi LRT akibat sesak
Oleh HARRITH HISHAM

31 Ogos 2022, 2:53 pm
PETALING JAYA – Operasi Stesen Transit Aliran Ringan (LRT) Masjid Jamek dan Bandaraya terpaksa dihentikan sementara pagi tadi daripada mengambil penumpang atas faktor keselamatan.
Rapid KL dalam kenyataan memaklumkan, penutupan sementara itu terpaksa dibuat ekoran keadaan dua stesen tersebut terlalu sesak dengan pengunjung sempena sambutan Hari Kebangsaan 2022 hari ini.
Bagaimanapun, kedua-dua stesen terbabit sudah kembali beroperasi seperti biasa pada pukul 10 pagi tadi.
Terdahulu, operasi dua stesen berkenaan terpaksa dihentikan sementara atas faktor keselamatan selepas dipenuhi orang ramai seawal pukul 4 pagi.
“Penumpang bagi Laluan Ampang/Sri Petaling/Kajang dinasihatkan untuk menggunakan stesen altenatif seperti Stesen Plaza Rakyat, Merdeka dan Sultan Ismail.
“Orang ramai dinasihatkan mengikut arahan petugas stesen untuk perjalanan lebih lancar,” katanya hari ini.

Sementara itu, tinjauan Kosmo! di Stesen Salak Selatan dan Cheras pagi tadi turut mendapati keadaan sesak selain penumpang perlu menunggu lebih lama. – KOSMO! ONLINE


Lebih 20,000 orang sambut Hari Kebangsaan di Alor Setar
Oleh JAMLIAH ABDULLAH

31 Ogos 2022, 2:00 pm
ALOR SETAR – Setelah dua tahun sepi tanpa sambutan kerana pandemik Covid-19, Dataran Medan Bandar dekat sini hari ini kembali meriah tatkala lebih 20,000 penduduk berhimpun untuk menyaksikan perarakan sempena Perbarisan Hari Kebangsaan ke-65.
Penduduk dari seluruh negeri ini membanjiri dataran berkenaan seawal pukul 7 pagi bagi menyaksikan perbarisan yang berlangsung lebih dua jam itu dengan penuh bersemangat.
Jelas terpancar keterujaan pada wajah orang ramai yang terdiri daripada pelbagai lapisan usia ketika menyaksikan perbarisan yang penuh bersejarah dan bermakna itu.
Acara bermula pada pukul 9 pagi sejurus keberangkatan tiba Sultan Kedah, Sultan Sallehuddin Sultan Badlishah dan Sultanah Kedah, Sultanah Maliha Tengku Ariff.
Baginda turut mencemar duli memeriksa perbarisan kawalan kehormatan utama yang memberi hormat setia sebaik tiba di pentas khas berkenaan.
Perbarisan itu menyaksikan penyertaan 115 kontinjen melibatkan 6,000 peserta daripada pentabdiran kerajaan negeri, jabatan dan agensi kerajaan, pasukan keselamatan negara, pertubuhan bukan kerajaan (NGO), syarikat swasta dan institusi pendidikan.- KOSMO! ONLINE


34 bayi merdeka Terengganu diraikan
Oleh KAMALIZA KAMARUDDIN

31 Ogos 2022, 2:49 pm
KUALA TERENGGANU – Seramai 34 bayi merdeka dilahirkan pada Hari Kebangsaan ke-65 di seluruh Terengganu hari ini.
Pengarah Kesihatan Negeri Terengganu, Datuk Dr. Kasemani Embong berkata, 25 bayi tersebut dilahirkan di Hospital Sultanah Nur Zahirah (HSNZ) di sini; Hospital Kemaman (empat), Hospital Setiu (dua) serta Hospital Dungun, Hospital Besut dan Hospital Hulu Terengganu pula masing-masing satu bayi.
“Di HSNZ hari ini, kita bekerjasama dengan Jabatan Pendaftaran Negara (JPN) Terengganu, Co-opbank Pertama dan Perbadanan Tabung Pendidikan Tinggi Nasional (PTPTN) untuk meraikan bayi merdeka yang bertuah.
“Semoga cenderahati disampaikan untuk kesemua bayi ini sebagai tanda kesyukuran dan berkongsi kegembiraan dengan kedua ibu bapa mereka,” katanya di Pusat Rawatan Ibu dan Anak (PRIBA), HSNZ di sini hari ini.
Sementara itu, beberapa ibu yang ditemui teruja kerana ditakdirkan melahirkan bayi mereka pada tarikh keramat bersejarah iaitu 31 Ogos.
Seorang guru, Nik Solihah Marzuki, 33, berkata, tarikh kelahiran bayi keduanya itu sepatutnya ialah pada 11 September depan namun beliau terpaksa dikejarkan awal ke HSNZ kerana merasa tanda sakit untuk melahirkan pada petang kelmarin

“Alhamdulillah dapat juga saya seorang anak lelaki ‘hero merdeka’. Ini kelahiran pertama bayi 31 Ogos dalam keluarga kami dan saya harap bayi ini akan menjadi anak yang berbakti untuk agama, bangsa dan negara pada masa depan,” katanya. – KOSMO! ONLINE


Berakit susur Sungai Kuala Betis bawa Jalur Gemilang
Oleh AIMUNI TUAN LAH

31 Ogos 2022, 2:20 pm
GUA MUSANG – Seramai 200 peserta menyertai aktiviti berakit membawa bendera Jalur Gemilang menyusuri Sungai Peragat ke Sungai Kuala Betis di perkampungan Orang Asli, Rancangan Pengumpulan Semula (RPS) Kuala Betis di sini hari ini.
Program anjuran Kelab Rukun Tetangga (RKT) RPS Kuala Betis bersama Jabatan Perpaduan Negara dan Integrasi Nasional (JPNIN) itu diadakan bagi menyemarakkan sambutan Hari Kebangsaan ke-65 dalam kalangan 22 KRT di daerah ini.
Pengerusi KRT Kuala Betis, Mohd. Farhan Abdullah, 32, berkata, program berakit itu menggunakan 50 buah rakit buluh sejauh 12 kilometer yang mengambil masa dua jam.
Katanya, selain membangkitkan semangat patriotik sempena Hari Kebangsaan, program ini mampu memberi kesan positif kepada sektor pelancongan tempatan.
“Kita berharap wakil kerajaan atau korporat dapat mempromosikan aktiviti berakit di Sungai Kuala Betis yang kurang mendapat sambutan meskipun ia berdekatan dengan kampung Orang Asli,” katanya ketika ditemui pemberita selepas Program Semarak Merdeka Bamboo Rafting 2022 di RPS Kuala Betis di sini hari ini.
Sementara itu, Ahli Dewan Undangan Negeri (ADUN) Galas, Mohd. Syahbuddin Hashim berkata, program berakit itu dapat mengeratkan lagi hubungan masyarakat Orang Asli dengan masyarakat luar.

Katanya, selain menikmati keindahan semula jadi di kawasan kampung Orang Asli, peserta yang terlibat juga diberi pendedahan berkaitan tempat dan sejarah perkampungan Orang Asli. – KOSMO! ONLINE


Mahu beri ‘mini love’, tersalah tunjuk jari
Oleh KOSMO!

31 Ogos 2022, 3:01 pm
PETALING JAYA – Gelagat seorang peserta kanak-kanak mahu memberikan isyarat jari ‘mini love’ sebaliknya tersalah tunjuk jari lain pada Perbarisan dan Perarakan Sambutan Hari Kebangsaan 2022 di Dataran Merdeka, Kuala Lumpur mengundang gelak ketawa orang ramai.
Menerusi video tular pada laman sosial, kanak-kanak lelaki itu menyertai perarakan bersama sebuah jabatan kerajaan dan berusaha menunjukkan isyarat jari ‘mini love’ kepada pengunjung.
Selain itu, kedengaran suara pengunjung memintanya berbuat demikian, namun sebaliknya terjadi apabila kanak-kanak tersebut tersalah menunjukkan jari yang lain.
Berikutan itu, seorang lelaki iaitu anggota jabatan yang menyertai perarakan tersebut, menyedari kesilapan kanak-kanak itu dan segera memperbetulkannya.
Dalam pada itu, pengguna laman sosial terhibur dengan gelagat kanak-kanak itu kerana kesilapan tersebut adalah tidak disengajakan.
“Comel saja, dia pun keliru tengok jari sendiri,” kata seorang pengguna laman sosial.

“Muka kekal selamba adik,” ujar seorang lagi pengguna. -KOSMO! ONLINE


Penyebaran berita palsu ragut nikmat kemerdekaan
Oleh MUHAMMAD AYMAN GHAFFA

31 Ogos 2022, 2:06 pm
KOTA BHARU – Penyebaran berita palsu boleh boleh mengelirukan pemikiran masyarakat sekali gus menjejaskan keselamatan negera dan perpaduan rakyat.
Menteri Besar Kelantan, Datuk Ahmad Yakob berkata, fitnah yang disampaikan juga dilihat boleh meragut nikmat kemerdekaan negara yang dikecapi oleh rakyat pada hari ini.
Menurutnya, penyebaran berita palsu umpama duri dalam daging yang meresahkan ramai pihak sehingga boleh memberikan impak negatif dengan tercetusnya perbalahan, perpecahan kaum dan menggugat kesejahteraan hidup bermasyarakat.
“Justeru, seluruh rakyat diseru supaya terus berusaha mengekalkan nikmat kemerdekaan yang kita kecapi ini.
“Kita perlu jalinkan hubungan yang harmoni sesama kaum dengan saling hormat-menghormati antara satu sama lain supaya keamanan dan kesejahteraan negeri kita kekal terpelihara sepanjang masa,” katanya semasa berucap pada Majlis Sambutan Hari Kebangsaan 2022 Peringkat Negeri Kelantan di Padang Majlis Daerah Ketereh di sini hari ini.
Mengulas lanjut, Ahmad berkata, kemerdekaan selama 65 tahun negara banyak mengajar masyarakat supaya negara kekal sebagai berdaulat, makmur, jati diri serta dihormati prinsipnya dipersada antarabangsa.

Katanya, kita perlu akui bahawa arus globalisasi membawa pelbagai kebaikan, namun realitinya seluruh rakyat berhadapan pelbagai bentuk penjajahan moden.
Tambahnya, penjajahan bentuk baharu muncul seperti serangan pemikiran dan budaya khususnya yang banyak mempengaruhi generasi muda. – KOSMO! ONLINE


Struktur tambahan rumah tanpa kelulusan bakal diroboh
Oleh ZAKKINA WATI AHMAD TARMIZI

31 Ogos 2022, 2:43 pm
SEREMBAN – Ekoran tidak mengikut piawaian dalam pembinaan struktur tambahan yang memerlukan kelulusan pihak berkuasa tempatan (PBT), sebanyak 25 pemilik rumah di Rumah Rakyat Batang Benar, Nilai di sini terpaksa menanggung akibatnya.
Ia selepas struktur tambahan yang dibina mereka dibelakang rumah masing-masing itu terpaksa dirobohkan oleh Majlis Bandaraya Seremban (MBS) dalam tempoh segera selepas ia tidak lagi selamat untuk diduduki.
Keadaan tersebut ekoran berlakunya mendapan tanah dan runtuhan tebing di belakang rumah berpunca daripada hujan lebat, petang kelmarin.
Datuk Bandar MBS, Datuk Masri Razali berkata, MBS sentiasa mengingatkan agar penduduk terutama yang mendiami rumah berhampiran kawasan cerun dan berbukit agar tidak sewenang-wenangnya menambah struktur tambahan di rumah mereka.
“Ia bagi mengelakkan kejadian seperti ini berlaku. Apa yang kita lihat kukuh itu sebenarnya tidak dapat menampung struktur tambahan tersebut,” katanya ketika meninjau beberapa buah rumah yang terjejas dalam kejadian tebing runtuh di Rumah Rakyat Batang Benar, Nilai, semalam.-KOSMO! ONLINE


Mahkamah: Kurang 24 jam keputusan, Rosmah mohon hakim tarik diri
Oleh NUZULSHAM SHAMSUDDIN

31 Ogos 2022, 2:14 pm
KUALA LUMPUR – Hanya kira-kira kurang 24 jam sama ada disabitkan salah atau tidak pertuduhan rasuah berkaitan tenaga solar di sekolah luar bandar di Sarawak bernilai RM1.25 bilion, Datin Seri Rosmah Mansor membuat permohonan supaya Hakim Mohamed Zaini Mazlan menarik diri daripada kes itu.
Dalam notis usul yang difailkan semalam dan afidavit sokongan yang diikrarkannya, isteri bekas Perdana Menteri meragui integriti hakim berkenaan ekoran insiden pembocoran dokumen penghakiman yang disiarkan oleh sebuah portal berita.
Notis usul bagi menyokong permohonan itu difailkan melalui Tetuan Akberdin & Co. semalam manakala kertas kausa diserahkan kepada pihak pendakwaan pada hari yang sama.
Menurutnya dalam laporan portal bertajuk ‘Rosmah Mansor Will Be Pronounced Guilty On 1st September 2022′dan ‘Download Or View The 71-Page Judgement And Guilty Verdict On Rosmah Mansor Here‘ yang disiarkan pada 26 Ogos lalu, kemudian tular di media sosial.
Kes ketirisan dokumen mahkamah itu kini disiasat polis di bawah Seksyen 8 Akta Rahsia Rasmi 1972 ( kerana kesalahan membocorkan maklumat), Seksyen 203A Kanun Keseksaan (kerana kesalahan mendedahkan maklumat) dan Seksyen 233 Akta Komunikasi Multimedia 1998 (menyebarkan kenyataan jelik).
Rosmah menyatakan, pendedahan penulis artikel itu menyebabkan beliau hilang kepercayaan terhadap Mohamed Zaini untuk menghakimi kes projek solar dan selanjutnya mengumumkan keputusan yang dijadualkan esok.

Beliau selanjutnya menyatakan, pendedahan penulis artikel berkenaan pada asasnya sahih kerana Pejabat Ketua Pendaftar Mahkamah Persekutuan tidak menafikan kewujudan keputusan penghakiman setebal 71 muka surat.
Rosmah selaku pemohon menyatakan, perbuatan menyediakan penghakiman oleh pihak ketiga  melanggar Kod Etika Hakim dan Kod Etika Pegawai Kehakiman kerana hakim berkenaan tidak menyediakan keputusan dan penghakiman sendiri.
Sehubungan itu, Rosmah memohon Hakim Mohamed Zaini menarik diri daripada keseluruhan perbicaraan manakala keputusan yang dijadualkan esok digantung sementara menunggu pelupusan permohonannya.
Rosmah turut memohon prosiding tersebut dan perbicaraan didengar dan diputuskan oleh seorang hakim lain.
Sementara itu peguam Datuk Akberdin Abdul Kader yang menganggotai pasukan pembelaan ketika dihubungi mengesahkan perkara tersebut.
Untuk rekod keputusan sama ada Rosmah disabitkan atau tidak atas pertuduhan rasuah itu akan diputuskan oleh Hakim Mohamed Zaini yang sebelum ini telah selesai mendengar keterangan semua saksi pendakwaan dan pembelaan.
Pada hari tersebut, isteri kepada bekas perdana menteri tersebut bakal menjadi tumpuan negara kerana apa sahaja keputusan dan alasan penghakiman yang diumumkan oleh hakim berkenaan akan membawa impak yang besar terhadap beliau.
Semalam Rosmah gagal dalam permohonan permohonan sivil terbaharunya untuk menyingkirkan Sri Ram sebagai Timbalan Pendakwa Raya Kanan dalam kes rasuah projek hibrid solar bernilai RM1.25 bilion dan membatalkan keseluruhan prosiding dihadapinya sejak 2018. – KOSMO! ONLINE


Komisen tak dapat, duit akauntan RM64,975.75 lesap
Oleh MUHAMMAD ZIKRI

1 September 2022, 11:10 pm
PONTIAN – Seorang eksekutif akaun terpedaya dengan janji manis tawaran pekerjaan sambilan yang tidak wujud secara dalam talian sehingga menyebabkan kerugian RM64,975.75.
Ketua Polis Daerah Pontian, Superintendan Mohammad Shofee Tayib berkata, wanita berusia 28 tahun telah menerima satu pesanan ringkas pada 20 Ogos lalu dari seorang perempuan Melayu.
Katanya, dalam urusan pekerjaan tersebut, mangsa telah dijanjikan akan menerima semula wang modal yang dikeluarkan berserta dengan komisyen sebanyak RM 50 hingga RM 500 sehari.
Menurut beliau, pada awalnya, mangsa telah menerima kira-kira RM1,000 dari suspek setelah melengkapkan tugasan pertama dan kedua sehingga wanita tersebut tertarik dengan keuntungan itu.
“Untuk menjawab soalan seterusnya, mangsa diminta membuat pindahan wang ke akaun sindiket tersebut bermula pada 26 Ogos, sebanyak 35 kali pindahan dengan jumlah keseluruhan RM64,974.75 kepada beberapa akaun berbeza,” katanya dalam satu kenyataan di sini.
Mohammad Shofee nenambah, setelah pindahan dilakukan, tetapi wanita tersebut masih belum mendapat pulangan, diminta membuat pindahan RM15,000 bagi melengkapan urusan sebelum mendapat komisyen.

“Mangsa yang mengaku tidak mempunyai wang lagi telah merasa dirinya ditipu kerana bayaran komisyen yang dijanjikan tidak diterima walaupun telah membuat banyak pembayaran,” ujarnya.
Katanya, menyedari dirinya ditipu, mangsa membuat satu laporan semalam di Balai Polis Pekan Nanas di sini.
Menurut beliau, kes akan disiasat dibawah Seksyen 420 Kanun Keseksaan yang boleh membawa hukuman penjara sehingga 10 tahun dan sebatan dan juga denda.
Sehubungan itu, Mohammd Shofee mengingatkan orang ramai agar lebih berhati-hati apabila menerima panggilan dari orang yang tidak dikenali bagi mengelakkan mereka menjadi mangsa penipuan.
“ Mondus Operandi ( MO ) sendikit seperti ini ialah menawarkan perkerjaan yang tidak wujud, menawarkan komisyen yang tinggi sehuingga RM500.00 sehari yang boleh dianggap tidak waras untuk diakui kebenaran,” jelasnya.-KOSMO! ONLINE


Liga Super: Gol Saddil bantu Sabah ikat KL City
Oleh MOHD. FITRIE MUHAMAD

1 September 2022, 10:09 pm
BINTANG import dari Indonesia, Saddil Ramdani muncul penyelamat Sabah apabila menyumbangkan satu gol untuk mengikat Kuala Lumpur City 2-2 di Stadium Likas, sebentar tadi.
Selepas turut seri 1-1 dengan Kedah Darul Aman FC (KDA FC), 17 Ogos lalu, satu mata yang diraih kali ini nyata mengundang rasa resah buat pengendali The Rhinos, Datuk Ong Kim Swee sekaligus menafikan hasrat untuk cuba menjarakkan diri dengan pencabar terdekat, Negeri Sembilan yang kini berada di tangga ketiga.
Ketika Sabah melepaskan beberapa peluang terbaik, KL City nyata berjaya memanfaatkan situasi bola mati terutamanya menerusi sepakan percuma ketua pasukan, Paulo Josue yang berjaya jadi pencetus kepada kedua-dua gol The City Boys.
Kuala Lumpur City hanya memerlukan lima minit di babak pertama untuk berada di depan menerusi tandukan Giancarlo Gallifuoco yang menyambut sepakan percuma Josue dari arah kiri gawang Sabah.
Selepas itu, Sabah segera menunjukkan reaksi balas dengan mencipta beberapa peluang merbahaya sebaliknya kecemerlangan pertahanan dan penjaga gol KL City, Kevin Ray Mendoza berjaya menafikan hasrat tuan rumah untuk memperoleh gol penyamaan.
Sedikit kesilapan yang dilakukan pemain pelawat pantas dimanfaatkan Sabah untuk memperoleh gol penyamaan menerusi pemain pertahanannya, Dominic Tan pada minit ke-47.

Minit ke-60, Akram Mahinan yang menjadi punca kepada gol penyamaan tuan rumah pantas menebus kesilapan apabila kembali meletakkan KL City di depan, juga menerusi tandukan selepas menerima hantaran berkualiti daripada Josue.
Bagaimanapun, Saddil muncul hero buat Sabah apabila meledak gol penyamaan menerusi sepakan percuma pada minit ke-85. – KOSMO! ONLINE


Pengguna Instagram ugut bunuh pengacara sukan
Oleh ISKANDAR SHAH MOHAMED

1 September 2022, 9:00 pm
SHAH ALAM – Polis sudah merujuk dengan Suruhanjaya Komunikasi dan Multimedia (MCMC) bagi mengenal pasti pemilik laman Instagram yang menghantar mesej berbaur ugutan kepada pengulas sukan, Hafizal Hamad pada Sabtu lalu. Ketua Polis Daerah Shah Alam, Asisten Komisioner Mohd. Iqbal Ibrahim berkata, pihaknya setakat ini belum sebarang tangkapan berkaitan kes itu. “Kita sudah berhubung dengan SKMM bagi menyemak identiti sebenar pemilik laman ‘antimediababi’ tersebut. “Selain itu, kita telah merekodkan keterangan Hafizal yang juga pengadu bagi membantu siasatan,” katanya ketika dihubungi…

Sila Log Masuk atau Langgan untuk membaca berita sepenuhnya


Pasangan suami isteri jarak usia 13 tahun dikecam netizen Korea Selatan
Oleh KOSMO!

1 September 2022, 8:00 pm
SEOUL – Kisah sepasang suami isteri dengan jarak perbezaan usia 13 tahun mendapat perhatian netizen di media sosial Korea Selatan, lapor portal berita Wolipop semalam.
Jang So Hee masih di bawah umur ketika mula bercinta dengan suaminya, Cha Sang Min yang berusia dalam lingkungan 30-an. Lelaki itu dituduh melakukan gangguan seksual iaitu child grooming.
Perbezaan umur yang terlalu jauh menjadi pantang larang di Korea Selatan.
Pasangan suami isteri itu menceritakan kisah mereka dalam rancangan televisyen MBN, High School Mom and Dad yang disiarkan pada Selasa lalu.
Netizen terkejut apabila mengetahui So Hee berusia 18 tahun ketika memulakan hubungan seksual dengan suaminya yang berusia 31 tahun.
Sang Min kemudian mengahwini isterinya selepas menamatkan pengajian di sekolah menengah dan akhirnya melahirkan anak pertama mereka pada usia 19 tahun.

Ramai netizen Korea turut kesal dengan So Hee kerana terpaksa bergelar ibu pada usia yang sangat muda.
“Pelajar sekolah menengah dan rendah memang perlu menonton rancangan ini dan belajar,” komen seorang netizen.
Dalam rancangan itu, So Hee mendedahkan bahawa dia masih menerima kritikan selepas berkahwin dengan Sang Min.
Suaminya dianggap pedofilia kerana bercinta dengan gadis yang memakai uniform sekolah. Selain itu, umur perkahwinan menurut undang-undang di Korea Selatan ialah 20 tahun.
Kini So Hee sudah memasuki usia 25 tahun, manakala suaminya di ambang usia 40 tahun. Hasil perkahwinan tersebut, mereka dikurniakan dua orang anak perempuan berusia tujuh dan lima tahun. – Agensi


Cikgu potong rambut, bersih kepala pelajar dipenuhi kutu hidup
Oleh KOSMO!

1 September 2022, 9:00 pm
JAKARTA – Seorang guru tular di media sosial Indonesia apabila memuat naik klip video memaparkan dia memotong rambut dan membersihkan kepala pelajarnya yang dipenuhi kutu, lapor laman berita Wolipop.
Video itu dimuat naik dalam akaun TikTok @zeraazzahra.
Guru bernama Zera itu membawa seorang pelajar perempuan ke luar kelas. Dia meminta pelajar tersebut duduk sambil rambutnya digunting sedikit demi sedikit.
Zera kemudian meminta seorang guru lain membantu menyikat rambut pelajar itu. Sementara itu, dia bertanya kepada pelajar berkenaan sama ada ibunya tau rambutnya dipenuhi kutu.
“Tahu cikgu, tapi ibu sentiasa sibuk bekerja,” jawab gadis itu.
Menurut Zera, pelajar itu memakai tudung setiap hari di sekolah sehingga menyebabkan rambutnya menjadi lembap dan kutu itu semakin membiak.

Apabila disikat, banyak kutu kelihatan gugur di atas alas yang dihampar manakala ada yang masih hidup. Zera berkata, ini kali pertama dia mengendalikan pelajar yang mempunyai banyak kutu di rambutnya.
Video berkenaan mendapat perhatian netizen di ruangan komen.
“Jarang-jarang cikgu sudi beri perhatian kepada pelajar begini, semoga sihat selalu cikgu,” komen seorang netizen. – Agensi


‘Pegawai Mahkamah’ curi duit peniaga RM28,000
Oleh MOHAMAD FAIZAL HASHIM

1 September 2022, 9:12 pm
JOHOR BAHRU – Wang simpanan seorang peniaga berjumlah RM28,000 lebur selepas diperdaya Macau Scam yang menyamar sebagai pegawai mahkamah, kelmarin.
Ketua Polis Daerah Johor Bahru Utara, Asisten Komisioner Rupiah Abd. Wahid berkata, mangsa yang berusia 27 tahun dihubungi suspek yang mengaku seorang pegawai mahkamah.
Beliau berkata, suspek memperdayakan mangsa dengan mengatakan nombor kad pengenalan mangsa telah digunakan oleh seseorang bagi mendaftarkan syarikat di Melaka dan syarikat tersebut telah disenaraihitamkan.
“Mangsa menafikan ada membenarkan nombor kad pengenalannya digunakan orang lain. Suspek kemudian menawarkan diri untuk menyelesaikan masalah mangsa dengan bayaran RM20,000.
“Suspek menjelaskan wang itu akan dimasukkan semula ke dalam akaun mangsa selepas urusan tersebut selesai,” katanya dalam satu kenyataan hari ini.
Rupiah berkata, mangsa kemudian memuat naik aplikasi Bank Negara Malaysia seperti diminta suspek bagi tujuan tersebut.

Katanya, suspek turut bertanyakan jumlah akaun bank yang dimiliki mangsa serta jumlah wang yang ada dalam akaun berkenaan.
“Mangsa telah memberitahu semua maklumat mengenai akaunnya dan mengisi aplikasi tersebut. Mangsa turut memasukan maklumat dan nombor pin serta 16 digit nombor kad akaun Public Bank.
“Akibat kejadian tersebut wang dalam akaun mangsa telah berkurangan sebanyak RM28,000,” katanya.
Beliau meminta orang ramai membuat semakan nombor telefon dan akaun yang diragaui menerusi laman web http://ccid.rmp.gov.my/semakmule/ atau muat aplikasi check scammers ccid bagi mengelak menjadi mangsa penipuan.
Kes disiasat di bawah Seksyen 420 Kanun Keseksaan. – KOSMO! ONLINE


UPSI Holdings sumbang RM500,00 untuk penyelidikan plat kenderaan UG
Oleh HARRITH HISHAM

1 September 2022, 9:16 pm
PETALING JAYA – UPSI Holdings Sdn. Bhd. (UHSB) menyalurkan sumbangan RM500,000 kepada Universiti Pendidikan Sultan Idris (UPSI) sebagai tanda usaha sama bagi menjalankan penyelidikan plat kenderaan UG.
Naib Canselor UPSI, Prof. Datuk Dr. Md. Amin Md. Taff berkata, UHSB memperlihatkan pencapaian yang hebat dan berjaya bangkit selepas pandemik Covid-19.
“Kegagalan dahulu adalah kejayaan yang tertangguh buat anak syarikat dan kini UHSB berada di landasan yang betul mengorak langkah lebih baik.
“Justeru, pendekatan strategik UHSB ini dapat memberi peluang untuk anak syarikat UPSI itu menjana dana yang memberi manfaat kepada universiti,” katanya dalam kenyataan hari ini.
Dalam majlis sama, satu replika cek telah disampaikan oleh Pengurus Besar UHSB, Prof. Madya Dr. Ramlee Ismail kepada Md. Amin, di Kampus Sultan Abdul Jalil Shah pada Program Santun Ahli Jawatakuasa Pengurusan Universiti (JKPU).
Md. Amin berkata, orang ramai digalakkan untuk mendapatkan nombor plat kenderaan UG dalam usaha meningkatkan penyelidikan di UPSI.

Plat UG adalah sebuah tanda ingatan kepada UPSI yang melahirkan para guru di Malaysia yang telah diluluskan oleh Jabatan Pengangkutan Jalan (JPJ).
Ia dipilih sebagai simbolik ‘Untukmu Guru’ sempena ulangtahun ke-100 penubuhannya. – KOSMO! ONLINE


5 jam sesat, tiga pendaki ditemui selamat
Oleh MASTURAH SURADI

1 September 2022, 11:14 pm
KOTA TINGGI – Selepas lima jam tersesat di kawasan hutan di Gunung Panti, tiga pendaki berjaya ditemui dalam keadaan selamat malam hari ini.
Komander Operasi dari Balai Bomba dan Penyelamat (BBP) Kota Tinggi, Penguasa Bomba Kanan II Nasrul Jalil berkata, kesemua pendaki ditemui pada pukul 10 malam tadi.
Katanya, seramai 10 anggota dikejarkan ke lokasi kejadian bagi operasi mencari dan menyelamat mangsa selepas menerima panggilan kecemasan pada pukul 4.53 petang.
Katanya, operasi turut melibatkan seramai 12 anggota Polis Diraja Malaysia (PDRM) dan juga tujuh anggota dari Jabatan Perhutanan.
Menurutnya, kesemua mangsa dipercayai mula melakukan pendakian pada pukul 7 pagi tanpa kumpulan lain.
“Setibanya Pasukan Keluaran Operasi (PKO) di tempat kejadian didapati terdapat tiga mangsa iaitu dua lelaki dan seorang wanita yang dianggarkan berusia awal 20-an sesat di gunung tersebut.

“PKO bertindak membuat pencarian bersama bantuan agensi lain dengan kaedah mengesan lokasi yang telah diberikan oleh mangsa melalui aplikasi Whatsapp.
“Kesemua mangsa kemudian berjaya ditemui dalam keadaan yang selamat pada lebih kurang pukul 10 malam pada jarak 300 meter dari checkpoint kedua (RAF Point) Gunung Panti,” katanya dalam kenyataan hari ini.
Menurutnya operasi masih dijalankan bagi membawa kesemua mangsa turun ke checkpoint kedua untuk tindakan selanjutnya. -KOSMO! ONLINE


Angguk kepala, hmmm tanda Rosmah setuju terima wang
Oleh NUZULSHAM SHAMSUDDIN

1 September 2022, 9:38 pm
KUALA LUMPUR – Tindakan Datin Seri Rosmah Mansor mengangguk dan menyatakan `Hmmm’, jelas membuktikan penerimaan wang RM1.5 juta di kediamannya di Langgak Duta, lima tahun lalu.
Dalam penghakimannya, Hakim Mahkamah Tinggi Mohamed Zaini Mazlan berpuas hati, gambar dan rakaman video yang diambil oleh Rayyan Radzwill Abdullah membuktikan dua beg sandang berisi wang diletakkan di ruang tamu kediaman tersebut.
Sehubungan itu, mahkamah tidak yakin dengan pembelaan Rosmah bahawa kedua-dua beg sandang tersebut tidak diserahkan kepadanya.
“Selain itu, mahkamah berpuas hati bahawa bekas pembantu khasnya, Datuk Rizal Mansor sendiri melihat dan mendengar Rosmah mengarahkan `butler’ membawa masuk kedua-dua beg tersebut ke biliknya.
“Rantaian pergerakan wang RM1.5 juta itu berjaya dibuktikan dan saya menyimpulkan bahawa kedua-dua beg itu mengandungi wang tersebut. Rosmah mengangguk kepala dan berkata `Hmmm’ yang menandakan beliau mengetahui dan menerima wang itu,” ujarnya.
Beliau menyatakan demikian dalam penghakiman bertulisnya setebal 116 muka surat.

Terdahulu penghakiman juga turut menyatakan sekiranya Rosmah tidak berniat menerima wang tersebut, beliau sepatutnya meminta Saidi Abang Samsuddin dan Rayyan meninggalkan kediamannya atau membuat laporan polis atau memulangkannya kepada Saidi.
Mahkamah turut berpuas hati Saidi, Rizal dan Rayyan meninggalkan kediaman Rosmah tanpa membawa keluar kedua-dua beg berkenaan. – KOSMO! ONLINE


Pakar masak ‘air tebu hitam’ diberkas bersama 6 kaki ketum
Oleh FARAHWAHIDA AHMAD

1 September 2022, 9:20 pm
SEGAMAT – Polis berjaya menumpaskan sindiket penjualan rokok seludup, memasak dan memiliki daun ketum dalam serbuan di sebuah pondok di Kampung Tengah di sini, awal pagi semalam.
Ketua Polis Daerah Segamat, Superintendan Ahmad Zamry Marinsah berkata, dalam serbuan pada pukul 4 pagi itu, seramai tujuh individu termasuk pemilik pondok berkenaan masing-masing berusia 23 hingga 54 tahun diberkas.
Jelasnya, kegiatan jenayah itu terbongkar susulan hasil maklumat awam yang mendedahkan lelaki berusia 54 tahun yang menjadikan pondok di belakang rumahnya markas memproses ketum serta menjual rokok seludup.
“Intipan dan risikan dilakukan beberapa hari lalu dimana terdapat aktiviti penjualan rokok seludup selain memasak air ketum di pondok terbabit.
“Hasilnya, polis menemui beberapa peralatan memproses air ketum termasuklah sebuah periuk besar, sebuah tong gas memasak, dapur, alat penapis selain air ketum yang sudah siap diproses,”katanya.
Ahmad Zamry berkata, hasil soal siasat ke atas kesemua suspek, mereka mendedahkan pemilik pondok berkenaan yang berusia 54 tahun merupakan pakar memproses air ketum.

Jelasnya, malah mereka menggelarkan lelaki terbabit sebagai cef ‘air tebu hitam’ kerana kualiti serta rasa lebih sedap berbanding yang dijual orang lain.
“Mereka menggunakan istilah ‘air tebu hitam’ sebagai kata kunci kepada kegiatan mereka bagi mengaburi mata pihak berkuasa.
“Dalam serbuan ini, kita merampas 153 bungkusan air ketum, sebotol plastik hijau 1.5 liter mengandungi air ketum, daun ketum seberat 5.09 kilogram (kg) serta 66 karton rokok pelbagai jenama dan dianggarkan nilai keseluruhan rampas RM10,500 serta menyita wang tunai sebanyak RM127,”katanya.
Kes disiasat mengikut, Seksyen 135 (1) (d) Akta Kastam 1967 dan Seksyen 30 (3) Akta Racun 1952.
Ujarnya, kesemua suspek dibawa ke Ibu Pejabat Polis Daerah (IPD) Segamat dan di tahan reman selama sehari hingga tujuh hari sehingga 6 September untuk siasatan lanjut.-KOSMO! ONLINE


Isu pusat sembelih: Jakim akan hantar pasukan audit ke Australia
Oleh WAT KAMAL ABAS

1 September 2022, 7:37 pm
BUKIT GANTANG – Jabatan Kemajuan Islam Malaysia (Jakim) akan menghantar pasukan auditnya ke Australia berhubung isu pusat penyembelihan di negara itu dalam masa terdekat.
Menteri di Jabatan Perdana Menteri (Hal Ehwal Agama), Datuk Idris Ahmad berkata, kerajaan tidak pernah diam atau menutup mata dengan isu pusat penyembelihan di Australia.
“Benda makan ini jadi darah daging kita, tak kan kita nak senyap bab benda halal haram. Kita mesti bertindak. Walaupun kita terima pelbagai desakan supaya kita longgarkan bab halal ini, itu tidak boleh dilakukan kerana kita punya piawaian yang ketat.
“Ini kerana piawaian beginilah menyebabkan orang lain menghormati piawaian halal yang ada pada Jakim,” katanya kepada pemberita selepas menyampaikan sumbangan kepada 11 keluarga mangsa banjir di Dewan Kampung Air Kuning Changkat Jering di sini hari ini.
Menurut Idris, pihaknya sentiasa peka serta memantau sebarang maklumat terkini berhubung isu tersebut.
“Kita akan keluarkan segala maklumat yang terkini berhubung perkara itu kerana ia melibatkan isu halal haram yang sememangnya sensitif bagi masyarakat Islam di negara kita ini. Perkara ini sememangnya diberi perhatian yang serius dan kita tidak lalai untuk menangani isu terbabit,” katanya.

Bulan lalu, Ketua Pengarah Jakim dalam kenyataannya memaklumkan mereka masih lagi menunggu laporan audit daripada Jabatan Perkhidmatan Veterinar (JPV) melibatkan sembelihan di Australia.
Isu tersebut mendapat desakan daripada Persatuan Pengguna Islam Malaysia(PPIM) serta gabungan badan bukan kerajaan (NGO) supaya kerajaan memberikan penjelasan berhubung pendedahan isu daging yang diimport dari pusat penyembelihan di negara itu yang diproses dengan cara tidak halal. – KOSMO! ONLINE


Kerajaan kaji bina pelabuhan baharu di Sanglang
Oleh NORLIDA AKMAR IDROS

1 September 2022, 7:52 pm
YAN – Kerajaan Pusat sedang mengkaji pembinaan sebuah pelabuhan agregat di kawasan Sanglang dalam daerah Kubang Pasu dekat sini bagi mengendalikan kargo petroleum dan kargo pukal selain laluan penghubung jambatan darat atau land bridge antara selatan Thailand dan Malaysia.
Perdana Menteri, Datuk Seri Ismail Sabri Yaakob berkata, sekiranya projek itu menjadi realiti, ia akan memberikan nilai tambah kepada ekonomi negeri Kedah.
“Ia juga mampu meningkatkan keyakinan pelabur menanam modal di negeri ini dan juga wilayah utara amnya,” katanya ketika berucap pada Majlis Perasmian Pembangunan Berintegrasi Pusat Bekalan Gas dan Loji Janakuasa Pulau Bunting di sini hari ini.
Hadir sama ialah Menteri Besar Kedah, Datuk Seri Muhammad Sanusi Md. Nor; Pengerusi Kumpulan MMC, Tan Sri Tajudin Atan dan Pengarah Urusan Kumpulan MMC Corporation Bhd., Tan Sri Che Khalib Mohamad Noh.
Terdahulu, Menteri Besar Kedah, Datuk Seri Muhammad Sanusi Md. Nor berkata, selain pembangunan Pulau Bunting, kerajaan negeri juga menerima cadangan daripada Kumpulan Albukhary untuk memajukan sebuah pelabuhan laut dalam di Sanglang yang yang bersempadan dengan Perlis.
“Satu projek ‘land-bridge’ akan dibina ke Songkhla, Thailand yang akan menyingkatkan jarak dan masa perjalanan antara Selat Melaka di Timur dengan Teluk Siam di Barat.

“Sesungguhnya cadangan ini adalah amat strategik dan bakal menjadi projek ikonik yang bakal memberi impak besar kepada ekonomi negara,” katanya.
Kata Muhammad Sanusi, pihaknya amat mengharapkan sokongan dan kerjasama penuh kerajaan Persekutuan untuk merealisasikan cadangan itu sepenuhnya.
Sementara itu, Pengarah Urusan Kumpulan MMC Corporation Bhd., Tan Sri Che Khalib Mohamad Noh berkata, hasil kajian pihaknya mendapati Sanglang amat sesuai untuk dibangunkan sebagai sebuah pelabuhan baharu.
“Kami yakin pelabuhan ini mempunyai potensi yang tinggi dalam meningkatkan hubungan logistik antarabangsa. Perkara ini turut termasuk dalam komitmen pelaburan kami di Kedah,” katanya. – KOSMO! ONLINE


AIM23 saksi lonjakan kreativiti era pandemik, Dayang dominasi pencalonan
Oleh HANISAH SELAMAT

1 September 2022, 7:07 pm
KUALA LUMPUR – Penyanyi Dayang Nurfaizah mendominasi enam pencalonan dalam empat kategori di Anugerah Industri Muzik ke-23 (AIM23) yang bakal berlangsung di Auditorium Majlis Bandaraya Shah Alam (MBSA), 11 September depan.
Dayang dicalonkan bagi kategori utama iaitu Rakaman Album Terbaik (Belagu) serta Rakaman Album Terbaik menerusi lagu Tudung Periuk dan Malam Ku Bermimpi.
Album Belagu juga berada disenarai finalis Kulit Single/Album Terbaik serta Susunan Muzik Terbaik Di Dalam Lagu menerusi Tudung Periuk dan Malam Ku Bermimpi.
Penghibur bervokal gemersik itu diekori rapat penyanyi, Ernie Zakri dan Yonnyboii yang menyerlah dengan empat pencalonan.
Ernie bersaing untuk kategori Persembahan Vokal Terbaik Di Dalam Lagu (Sinar Mata Hati) selain dua kategori dalam Persembahan Vokal Duo/Kolaborasi Terbaik Di Dalam Lagu bersama suaminya, Syamel bagi lagu Goodbye Hello dan Berakhirlah Pencarianku duet bersama Hafiz Suip.
Yonnyboii pula dicalonkan untuk kategori Rakaman Album Terbaik (Deluxe Version), selain dua pencalonan dalam kategori Lagu R&B/ Hip Hop Terbaik (Tak Sangka & Orang Lain), serta Album Terbaik menerusi album Yonny (Deluxe Version).

Pengerusi Persatuan Industri Rakaman Malaysia (RIM) yang juga Jawatankuasa Penganjur AIM23, Rosmin Hashim berkata, penganjuran edisi kali ini meraih 650 penyertaan, namun hanya 105 disenarai pendek bagi 21 kategori dipertandingkan.
“Tahun ini RIM menerima jumlah penyertaan memberangsangkan apabila meraih 650 penyertaan untuk karya yang diterbitkan dalam tempoh satu setengah tahun bermula 1 Jan 2021 sehingga 30 Jun 2022.
“Jumlah penyertaan edisi kali ini membuktikan industri muzik tempatan tetap berada dalam keadaan baik selepas fasa pandemik,” katanya.
Rosmin berkata demikian pada sidang media pengumuman senarai finalis AIM23 yang diadakan di Dadi Cinema, di sini, hari ini.
Pada majlis sama, Rosmin memaklumkan seramai 113 juri terbabit dalam penilaian calon dengan setiap kategori diadili antara tujuh hingga 10 pakar dalam bidang masing-masing.
Juri terdiri daripada Maestro Muzik, Datuk Mokhzani Ismail merangkap ketua juri, selain antaranya Omar K, DJ Fuzz, Adi Priyo, Shah Slam, Datuk Syafinaz Selamat, Fauzi Markuzi, Datuk Acis, Datuk Afdlin Shauki, Mas Idayu dan Noryn Aziz.
Katanya, proses penjurian dilakukan secara terperinci dan tiada unsur pilih kasih malah andai juri mempunyai kepentingan dalam sesebuah kategori, mereka tidak akan dibenarkan duduk di kerusi berkenaan.
“Memilih juri serta pakar dalam bidang masing-masing juga antara keutamaan jawatankuasa bagi memastikan segala-galanya telus, begitu juga dengan kelancaran penilaian.
“Bagi penilaian kategori utama iaitu Rakaman Lagu Terbaik dan Rakaman Album Terbaik, ia dilaksanakan pada 12 Ogos disusuli penjurian kategori lain yang berlangsung pada 15,16 dan 24 Ogos lalu,” katanya.
Rosmin turut mengumumkan jawatankuasa AIM23 sebulat suara menggugurkan dua kategori berikutan kekurangan penyertaan serta tidak menepati kriteria pertandingan.
“Dua kategori yang digugurkan ialah Lagu Dangdut apabila hanya menerima dua penyertaan, sedangkan untuk bertanding perlu sekurang-kurangnya membariskan lima pesaing.
“Manakala kategori Lagu India Tempatan Terbaik juga menerima nasib sama kerana ada lagu yang dirakamkan di luar negara sekaligus tidak menepati syarat,” katanya. – KOSMO! ONLINE


Rumah jagaan Jepun upah ‘pekerja’ bayi, bayar guna lampin dan susu formula
Oleh KOSMO!

1 September 2022, 7:00 pm
TOKYO – Sebuah rumah jagaan di selatan Jepun ‘menggaji’ bayi untuk menemani dan menggembirakan warga emas dengan memberi upah lampin dan susu formula, lapor akhbar Japan Today semalam.
Bayi yang direkrut oleh fasiliti di bandar Kitakyushu itu mesti berusia bawah empat tahun. Penjaga perlu menandatangani kontrak yang menetapkan bahawa bayi dan anak kecil masing-masing boleh hadir bekerja pada waktu diperlukan.
Bayi dibenarkan untuk berehat apabila lapar, mengantuk atau bergantung kepada emosi mereka, jelas kontrak itu.
Lebih 30 bayi telah didaftarkan setakat ini yang ditugaskan untuk memberi semangat kepada lebih 100 penghuni yang kebanyakannya berumur dalam lingkungan 80-an, kata Kimie Gondo selaku ketua rumah jagaan itu.
“Hanya dengan melihat bayi dapat membuatkan penghuni kami tersenyum,” katanya kepada AFP sambil menambah, tiada jadual syif kerja ditetapkan.
Iklan kerja yang ditampal pada dinding rumah jagaan itu menyatakan: ‘Kami mencari pekerja!’ dan memaklumkan bahawa pekerja akan diberi upah dalam bentuk lampin dan susu formula.

Tanggungjawab calon yang berjaya ialah bersiar-siar di sekitar rumah jagaan itu sambil ditemani oleh penjaga mereka, katanya.
“Bayi-bayi itu berada bersama ibu mereka sepanjang masa. Ia sama seperti mereka dibawa berjalan-jalan di taman,” kata Gondo.
Penghuni rumah jagaan itu kelihatan gembira dengan kehadiran bayi dan telah menyapa mereka, memulakan perbualan atau menawarkan pelukan kepada mereka. – Agensi


Hujan lebat di Perak, Kelantan malam ini
Oleh HARRITH HISHAM

1 September 2022, 7:55 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat di lima negeri malam ini.
MetMalaysia dalam kenyataan berkata, cuaca buruk itu dijangka melanda daerah Hulu Perak, Hilir Perak dan Batang Padang di Perak.
Bagi sebelah Pantai Timur pula, ia meliputi Jeli, Tanah Merah dan Gua Musang di Kelantan serta Tanah Tinggi Cameron, Lipis dan Maran di Pahang.
Selain itu, amaran sama turut dikeluarkan di Johor yang hanya tertumpu di kawasan Batu Pahat.
“Hujan lebat di Sarawak dijangka melibatkan Miri (Telang Usan dan Marudi) serta Limbang (Limbang).
“Sabah pula membabitkan Pedalaman (Beaufort), Pantai Barat (Papar) dan Sandakan (Telupid dan Beluran),” ujarnya.

Tambah MetMalaysia, keadaan cuaca buruk itu diramalkan berlanjutan sehingga pukul 9 malam ini. – KOSMO! ONLINE


Zaharah dilantik sebagai Pengerusi Jawatankuasa Perundangan Islam Kebangsaan MKI
Oleh MOHD. HUSNI MOHD. NOOR

1 September 2022, 7:33 pm
PUTRAJAYA – Jabatan Kemajuan Islam Malaysia (Jakim) menaruh keyakinan di atas pelantikan Tan Sri Zaharah Ibrahim sebagai Pengerusi Jawatankuasa Perundangan Islam Kebangsaan, Majlis Kebangsaan Bagi Hal Ehwal Agama Islam (MKI).
Ketua Pengarahnya, Datuk Hakimah Mohd. Yusoff berkata, mantan Hakim Besar Malaya itu diharap dapat memimpin Jawatankuasa Perundangan Islam Kebangsaan untuk mencapai matlamat penubuhannya.
Beliau berkata, pelantikan Zaharah disempurnakan Sultan Selangor, Sultan Sharafuddin Idris Shah Alhaj selaku Pengerusi MKI pada 17 Ogos lalu.
“Mesyuarat Majlis Raja Raja Kali Ke-259 yang diadakan pada 30 Jun lalu berkenan untuk menaik taraf Jawatankuasa Teknikal Undang Syarak dan Sivil, MKI kepada Jawatankuasa Perundangan Islam Kebangsaan.
“Justeru, Zaharah diperkenan mempengerusikan jawatankuasa ini berkuatkuasa mulai 30 Jun 2022 sehingga 29 Jun 2024,” katanya menerusi kenyataan akhbar hari ini.
Katanya, Jawatankuasa Teknikal Undang Syarak dan Sivil sebelum ini ditubuhkan oleh MKI sejak 6 Mei 1988 antara lain bertujuan membincangkan penyeragaman undang-undang syariah dan pengharmonian antara undang-undang sivil dan syariah di Malaysia.

Hakimah yang juga Setiausaha MKI berkata, Jakim merakamkan sekalung penghargaan dan ribuan terima kasih kepada Tan Sri Sheikh Ghazali Abdul Rahman, mantan Pengerusi Jawatankuasa Teknikal Undang-Undang Syarak dan Sivil, MKI sejak 7 Jun 1999.- KOSMO! ONLINE


Pusat Bekalan Gas, Loji Janakuasa Pulau Bunting bakal ubah landskap Yan
Oleh NORLIDA AKMAR IDROS

1 September 2022, 7:45 pm
YAN – Projek berskala mega iaitu Pembangunan Berintegrasi Pusat Bekalan Gas dan Loji Janakuasa Pulau Bunting di sini bernilai RM14.4 bilion diyakini mampu melonjakkan daerah ini dan Kedah sebagai hab industri petroleum terutama berasaskan gas asli cecair (LNG) di rantau ini.
Pembangunan projek oleh MMC Corporation Berhad (Kumpulan MMC) itu sekali gus mampu mengubah landskap sosio ekonomi penduduk di situ yang selama ini bergantung kepada bidang pertanian.
Perdana Menteri, Datuk Seri Ismail Sabri Yaakob berkata, beliau sebagai Pengerusi Pihak Berkuasa Pelaksanaan Koridor Utara (NCIA) gembira dengan keputusan Kumpulan MMC untuk melabur di kawasan Wilayah Ekonomi Koridor Utara (NCER) itu.
“Terima kasih juga kepada Kumpulan MMC yang mana saya yakin pelaburan ini mampu melonjakkan nama Yan dan negeri Kedah khususnya sebagai hab industri petroleum terutama yang berasaskan LNG di rantau ini,” katanya ketika berucap pada Majlis Perasmian Pembangunan Berintegrasi Pusat Bekalan Gas dan Loji Janakuasa Pulau Bunting di sini hari ini.
Hadir sama ialah Menteri Besar Kedah, Datuk Seri Muhammad Sanusi Md. Nor; Pengerusi Kumpulan MMC, Tan Sri Tajudin Atan dan Pengarah Urusannya, Tan Sri Che Khalib Mohamad Noh.
Projek berskala mega itu melibatkan tiga komponen utama iaitu Hab STS Yan iaitu pelabuhan pesisiran pantai untuk aktiviti pemindahan kargo produk petroleum terutama LNG, pembinaan Loji Jana Kuasa Turbin Gas Kitar Padu (CCGT) dan Terminal Penggasan Semula LNG yang dikenali sebagai RGT Yan.

Kata Ismail Sabri, selain bakal berubah seperti daerah Pengerang di Johor yang asalnya merupakan sebuah perkampungan nelayan dan kemudian membangun pesat sebagai kawasan perindustrian, penduduk Yan terutama golongan muda juga bakal menikmati banyak peluang pekerjaan.
“Kedah sangat sinonim dengan nama Bumi Jelapang Padi dan bagi memastikan pengeluaran hasil padi negara bertambah, pihak MMC turut membantu menaik taraf sistem perairan di kawasan tanaman padi.
“Hasilnya, kitaran penanaman padi akan ditingkatkan kepada lima kali dalam masa dua tahun berbanding empat kali sekarang.
“Persatuan petani dan pesawah, MADA, Bernas serta MMC juga bersedia untuk merealisasikan projek menaik taraf sistem perairan ini menerusi Kementerian Pertanian dan Industri Makanan (MAFI) di bawah peruntukan Rancangan Malaysia ke-12,” ujarnya.
Mengulas lanjut, beliau berkata, ia merupakan kunjungan kali kedua beliau dalam tempoh setahun ke negeri ini selepas merasmikan projek mega, Projek Strategik NCER – Rubber City bernilai RM10 bilion di Padang Terap dekat sini.
“Projek berkenaan bakal mewujudkan sebanyak 15,000 peluang pekerjaan kepada rakyat tempatan menjelang tahun 2025.
“Pada hari ini pula, saya berada di daerah Yan untuk merasmikan projek Pembangunan Berintegrasi Pusat Bekalan Gas dan Loji Jana Kuasa Pulau Bunting,” ujarnya.
Katanya, pelancaran dua projek pelaburan mega yang keseluruhannya bernilai kira-kira RM24.4 bilion itu menunjukkan negeri Kedah tidak pernah dipinggirkan oleh Kerajaan Pusat. – KOSMO! ONLINE


Lelaki pandu kereta bawa dadah, senjata berbahaya terbabas masuk gaung
Oleh ROHANA MOHD. NAWI

1 September 2022, 7:41 pm
TANAH MERAH – Cubaan seorang lelaki yang membawa dadah jenis pil epam dan tiga jenis senjata berbahaya untuk melarikan diri selepas diekori polis gagal apabila kereta yang dipandunya terbabas ke dalam gaung di Kampung Air Asahan Hulu di sini semalam.
Lelaki yang berusia 31 tahun dicekup kira-kira pukul 9 malam selepas anggota unit kereta peronda polis (MPV) mengejar kereta jenis Proton Iswara dipandu suspek dalam keadaan mencurigakan.
Timbalan Ketua Polis Daerah Tanah Merah, Deputi Superintendan Mohd. Razi Rosli berkata, menyedari keretanya diekori MPV, suspek bertindak memecut laju sehingga terbabas ke dalam gaung berhampiran anak sungai.
Menurutnya, pemeriksaan di dalam kereta itu telah menjumpai sebanyak 20 biji pil dipercayai dadah jenis epam di dalam sebuah beg silang.
“Pemeriksaan lanjut turut membawa kepada penemuan sebilah parang, sebilah pisau dan sebilah lawi ayam berhulu kayu yang disembunyikan di bawah tempat duduk pemandu kereta.
“Suspek mengaku senjata tajam itu miliknya dan ia dibawa di dalam kereta dengan tujuan untuk menjaga keselamatan dirinya. Lelaki itu juga mengaku melarikan diri kerana takut ditahan oleh pihak polis kerana memiliki senjata merbahaya dan dadah,” katanya dalam satu kenyataan di sini hari ini.

Mengulas lanjut, menurut Mohd. Razi, ujian saringan air kencing mendapati suspek positif dadah jenis methamphetamine selain mempunyai 10 rekod lampau berkait kes jenayah dan dadah.
Katanya, suspek ditahan reman selama empat hari bermula hari ini untuk kes disiasat mengikut Seksyen 6(1) Akta Barang Kakisan Letupan Senjata Berbahaya 1958 dan Seksyen 279 Kanun Keseksaan. – KOSMO! ONLINE


Mahkamah: Pembelaan Rosmah penafian semata-mata, terlibat hal kerajaan
Oleh NUZULSHAM SHAMSUDDIN

1 September 2022, 7:25 pm
KUALA LUMPUR – Mahkamah Tinggi di sini menyifatkan pembelaan Datin Seri Rosmah Mansor dalam kes tiga pertuduhan rasuahnya, adalah penafian semata-mata.
Dalam penghakimannya, Hakim Mohamed Zaini Mazlan berkata mahkamah berpuas hati bahawa pembelaan isteri bekas Perdana Menteri tidak disokong oleh sebarang bukti bagi menyanggah kes pendakwaan.
Menurut beliau, Rosmah secara berterusan menafikan terlibat dalam projek kerajaan kerana dinasihatkan oleh suaminya Datuk Seri Najib Tun Razak supaya tidak melibatkan diri dengan mana-mana kontraktor.
“Rosmah dalam pembelaannya menyatakan beliau takutkan Najib dan tidak sesekali cuba mempengaruhi suaminya apatah lagi menasihati beliau berhubung perkara berkaitan kerajaan.
“Rakaman perbualan audio di antara Rosmah dan Najib jelas menunjukkan beliau mengeluarkan arahan kepada suaminya berhubung urusan kerajaan, bukan perbualan di antara pasangan suami isteri semata-mata,” kata hakim itu.
Pada masa sama, mahkamah turut berpuas hati pembelaan Rosmah adalah keterangan dengar cakap (hear say) dan tidak diterima oleh mahkamah kerana Najib tidak dipanggil memberi keterangan bagi membuktikan pembelaannya.

“Dengan hormatnya, saya melihat Rosmah mendominasi Najib dan mempunyai kawalan terhadap beliau walhal dia tidak mempunyai hak mencampuri urusan kerajaan,” ujar Mohamed Zaini.
Sehubungan itu, mahkamah berpendirian pihak pendakwaan berjaya membuktikan pertuduhan rasuah terhadap Rosmah melampaui tahap keraguan munasabah.
Pada hemat beliau, Rosmah gagal menyangkal andaian di bawah Seksyen 50(1) Akta Suruhanjaya Pencegahan Rasuah Malaysia (SPRM) 2009 berdasarkan imbangan kebarangkalian.
Mahkamah berpendirian, semua bukti keterangan pihak pendakwaan menyokong inferens bahawa Rosmah memang meminta dan menerima sejumlah wang tunai yang besar daripada Saidi Abang Samsuddin dan rakan kongsinya, Rayyan Radzwil Abdullah.
Beliau berpuas hati bahawa Rosmah menerima wang itu melalui Datuk Rizal Mansor sebagai dorongan membantu Jepak Holdings Sdn. Bhd. mendapatkan kontrak projek solar hibrid.
Terdahulu Rosmah dijatuhi hukuman penjara 10 tahun dan denda RM970 juta selepas didapati bersalah atas tiga pertuduhan rasuah
Mengikut pertuduhan pertama, Rosmah, 71, didakwa meminta suapan untuk dirinya sendiri RM187.5 juta, yang dibuat melalui bekas pegawai khasnya Datuk Rizal Mansor, iaitu 15 peratus nilai kontrak daripada bekas Pengarah Urusan Jepak Holdings Sdn. Bhd, Saidi Abang Samsudin.
Wang berkenaan sebagai upah membantu Jepak Holdings mendapatkan projek dikenali sebagai Projek Bersepadu Sistem Solar Photovoltaic (PV) Hibrid dan Penyelenggaraan serta Operasi Genset/Diesel bagi 369 Sekolah Luar Bandar Sarawak bernilai RM1.25 bilion secara rundingan terus daripada Kementerian Pendidikan.
Bagi pertuduhan kedua, beliau didakwa menerima rasuah berjumlah RM1.5 juta daripada Saidi sebagai upah membantu Jepak Holdings mendapatkan projek itu di No 11, Jalan Langgak Duta, Taman Duta , pada 7 September 2017.
Rosmah didakwa mengikut Seksyen 16(a)(A) Akta Suruhanjaya Pencegahan Rasuah Malaysia 2009 dan boleh dihukum di bawah Seksyen 24(1) akta sama.
Sabit kesalahan, ia memperuntukkan hukuman penjara maksimum 20 tahun dan denda tidak kurang lima kali ganda jumlah atau nilai suapan atau RM10,000, mengikut mana yang lebih tinggi.
Bagi pertuduhan ketiga, Rosmah didakwa menerima suapan RM5 juta daripada Saidi menerusi Rizal kerana membantu Jepak Holdings mendapatkan projek serupa di tempat yang sama di Jalan Langgak Duta. – KOSMO! ONLINE


Azalina sah letak jawatan sebagai Penasihat Khas PM
Oleh EDDY AQMAL MOHAMED HAMIDI

1 September 2022, 7:29 pm
PUTRAJAYA – Datuk Seri Azalina Othman telah menyerahkan surat peletakan jawatan beliau sebagai Penasihat Khas Perdana Menteri (Undang-undang dan Hak Asasi Manusia) di Jabatan Perdana Menteri pada 29 Ogos lalu.
Pejabat Perdana Menteri dalam satu kenyataan berkata, Perdana Menteri, Datuk Seri Ismail Sabri Yaakob telah pun menerima notis peletakan jawatan tersebut dengan notis sebulan seperti yang dimaklumkan dalam surat berkenaan.
“Notis sebulan diberikan bertujuan menyelesaikan kerja-kerja berkaitan dengan kakitangan beliau, namun dalam tempoh itu, beliau tidak lagi bertugas di Pejabat Perdana Menteri kerana diberi cuti mulai 1 September sehingga tamat notis pada akhir September.
“Perdana Menteri turut mengucapkan penghargaan dan terima kasih di atas perkhidmatan yang telah diberikan beliau sepanjang tempoh berkhidmat,” kata kenyataan itu hari ini.
Azalina sebelum ini menjawat jawatan tersebut bermula 2 Oktober tahun lalu dan sebelum itu berperanan sebagai Timbalan Yang Dipertua Dewan Rakyat sehingga 23 Ogos tahun sama.
Ahli Parlimen Pengerang itu bagaimanapun sebelum ini dilapor mengesahkan bahawa beliau masih berkhidmat sebagai Penasihat Undang-undang dan Hak Asasi Manusia kepada Perdana Menteri.

“Saya ingin mengesahkan bahawa setakat 31 Ogos 2022, saya masih berkhidmat sebagai Penasihat Undang-Undang dan Hak Asasi Manusia,” katanya ringkas di akaun media sosial miliknya. – KOSMO! ONLINE


Eksport kayu kayan negara meningkat 13.8 peratus
Oleh ISKANDAR SHAH MOHAMED

1 September 2022, 5:52 pm
SHAH ALAM – Permintaan produk kayu kayan Malaysia bagi pasaran eksport mencatatkan peningkatan 13.8 peratus atau RM13.2 bilion pada suku kedua tahun ini.
Ketua Pegawai Eksekutif Majlis Kayu Kayan Malaysia (MTC), Muhtar Suhaili berkata, statistik memberangsangkan itu direkodkan pihaknya sepanjang tempoh Januari hingga Jun lalu.
Kata beliau, jumlah eksport produk tempatan dilihat mencatatkan pertambahan positif berbanding tempoh sama tahun lalu.
“Sebagai pemegang taruh utama industri kayu kayan, MTC sentiasa bekerjasama dalam pelbagai program pembangunan dan transformasi berkaitan.
“Justeru, penambahbaikan kurikulum kayu kayan di institusi pengajian tinggi (IPT) memerlukan penyertaan secara kolektif sektor industri itu di seluruh negara.
Beliau berkata demikian dalam ucapan perasmian Focus Group Dialogue Wood Industrial Talk 2022 di Politeknik Sultan Salahuddin Abdul Aziz Shah (PSA) di sini, hari ini.

Program itu bertujuan menyerlahkan bidang perkayuan sebagai salah satu pilihan TVET di negara ini yang turut menghimpunkan wakil industri, ahli akademik dan pelajar Politeknik dan Kolej Komuniti.
Tambah Muhtar, pemerkasaan Pendidikan dan Latihan Teknikal dan Vokasional (TVET) menerusi penglibatan pihak industri merupakan pendekatan proaktif ke arah negara berpendapatan tinggi.
“Langkah itu dengan meningkatkan lagi jumlah tenaga mahir berkualiti tinggi seperti yang digariskan dalam Rancangan Malaysia ke-12 (RMK12),” katanya.
Sementara itu, Pengarah PSA, Dr. Mohd. Zahari Ismail mencadangkan bidang perkayuan yang ditawarkan di Politeknik dan Kolej Komuniti diwujudkan sebagai satu jabatan khusus berbanding di bawah Jabatan Kejuruteraan Awam ketika ini.
“Saya menyarankan kementerian dan pengarah berkaitan melihat semula kedudukan program itu bersempena penjajaran semula yang sedang dibuat.
“Ia bagi memastikan program ini menjadi lebih fokus, cepat dan dapat terus berhubung dengan institusi atau agensi yang menawarkan program sama,” katanya. – KOSMO! ONLINE